Forest Firefighters: Ράγισαν και οι πέτρες στην κηδεία του 28χρονου πυροσβέστη Χρήστου Χαιδά .\nΡάγισαν και οι πέτρες στην κηδεία του 28χρονου πυροσβέστη Χρήστου Χαιδά .\nΠρόσωπα θλιμμένα, μάτια δακρυσμένα και πόνος βουβός στο κοιμητήριο των Αγίων Αναργύρων οπου κηδεύτηκε ο 28χρονος πυροσβέστης Χρήστος Χαϊδάς που έχασε τη ζωή του στην φωτιά της Ελευσίνας.\n"Φέρτε μου πίσω το παιδί μου" σπάραζε συντετριμμένος ο πατέρας του Χρήστου.\nΒαρύ το πένθος στο Πυροσβεστικό Σώμα που θρηνεί ένα ακόμη παλικάρι.\nΣτεφάνια έστειλαν μεταξύ άλλων ο Υπουργός Προστασίας του Πολίτη και ο Υπουργός Εθνικής Άμυνας.\nΕξω από το κοιμητήριο υπάρχουν δεκάδες πυροσβεστικά οχήματα για να αποδώσουν τιμές στον πυροσβέστη Χρήστο Χαϊδά.\nΦόρο τιμής στον πυροσβέστη που επεσε στο καθήκον απέδωσε και ο απερχόμενος Υπουργός Προστασίας του Πολίτη, Λευτέρης Οικονόμου κατά τη διάρκεια της τελετής παράδοσης - παραλαβής στον νέο Υπουργό Νίκο Δένδια.\nΘρήνος και στην Καρδιτσα απ΄όπου κατάγεται ο πατέρας του πυροσβέστης αλλά και το Κουμαρίτσι της Λαμίας απ΄οπου κατάγεται η μητέρα του.\nΣ.Δ: ΚΑΛΟ ΤΑΞΙΔΙ ΣΥΝΑΔΕΛΦΕ !!! ΑΘΑΝΑΤΟΣ !!!


Στη δικαιοσύνη προσφεύγουν κατά του Χωροταξικού Τουρισμού\nΠροσφυγές κατά του νέου Χωροταξικό του Τουρισμού κατέθεσαν ...\n«Τουρισμός και Νερό : Προστασία του κοινού μας μέλλοντος» είναι το σύνθημα της Παγκόσμιας Ημέρας Τουρισμού του τρέχοντος έτους στις 27 Σεπτεμβρίου. Οι Naturefriends δηλώνουν τη στήριξη της βιώσιμης διαχείρισης των υδάτων .\nΣε όλο τον κόσμο, το 1% του διαθέσιμου νερού καταναλώνεται στον τουριστικό τομέα. Συνολικά μιλώντας, αυτό δεν φαίνεται υπερκατανάλωση. Αλλά σε τοπικό επίπεδο - ειδικά όταν πρόκειται για περιοχές όπου οι υδατικοί πόροι είναι περιορισμένοι, αυτό έχει σοβαρές επιπτώσεις στους ανθρώπους και στο περιβάλλον. Λαμβάνοντας υπόψη το παράδειγμα της Ζανζιβάρης : Σύμφωνα με έρευνα του TourismConcern, η κατανάλωση νερού σε πολυτελή ξενοδοχεία ανέρχεται σε 3.195 λίτρα ανά δωμάτιο ξενοδοχείου την ημέρα. Ένα μέσο νοικοκυριό στη Ζανζιβάρη χρειάζεται περίπου 93 λίτρα ανά ημέρα. Λαμβάνοντας υπόψη το παράδειγμα της Γκόα: Ένας φιλοξενούμενος σε ένα ξενοδοχείο πέντε αστέρων χρησιμοποιεί περισσότερα από 1.700 λίτρα νερό την ημέρα, σε σύγκριση με 14 λίτρα διαθέσιμα ανά κάτοικο.\nΤο νερό είναι ένα ανθρώπινο δικαίωμα\nΜε αφορμή τη συζήτηση στην Ολομέλεια του Ευρωπαϊκού ...\nΜε το ίδιο νόμισμα να τιμωρούνται οι λαθροθήρες, προτείνει ο υπουργός ...\nΤο ηλιακό μοτοποδήλατο αποκαλύπτεται…\nΤο Sunnyclist κάνει πρεμιέρα στο ευρύ κοινό και θα παρουσιαστεί στο πλαίσιο ...\n16 Σεπτεμβρίου: Διεθνής Ημέρα Προστασίας του Στρώματος του Όζοντος\nΣήμερα, 16 Σεπτεμβρίου είναι η Διεθνής Ημέρα Προστασίας του Στρώματος ...


Δίαιτα δυο εβδομάδων με ισορροπημένη διατροφή - Της Κατερινας οι συνταγες\nHomeΔιαιτεςΔίαιτα δυο εβδομάδων με ισορροπημένη διατροφή\n22/01/2019 Κατερίνα Διαιτες 0\nΕπειδή δεν υπάρχει μαγικός τρόπος για να αδυνατίσουμε καλό είναι να κάνουμε μια ισορροπημένη διατροφή, και πλήρης σε αμινοξέα, λίπη, υδατάνθρακες,\nβιταμίνες, μέταλα, και ιχνοστοιχεία. Το πόσα κιλά μπορούμε να χάσουμε σέ ένα μήνα εξαρτάται από το βάρος που έχουμε. Ένας παχύσαρκος άνθρωπος θά χάσει πιο πολλά κιλά, ενώ όσο πιο κοντά στο φυσιολογικό είναι θά χάσει λιγότερα κιλά. Αν θέλουμε να ακολουθήσουμε ένα πρόγραμμα διατροφής ή δίαιτας που μας ταιριάζει, χωρίς να βάλουμε σε κίνδυνο την υγεία μας, θα πρέπει σε κάθε περίπτωση να συμβουλευτούμε τον γιατρό μας. Γιατί όλες οι δίαιτες και οι διατροφές δεν είναι για όλους τους ανθρώπους. Αυτές οι πληροφορίες προορίζονται για γενική πληροφόρηση και ενημέρωση του κοινού και σε καμία περίπτωση δεν μπορούν να αντικαταστήσουν τη συμβουλή ιατρού ή άλλου αρμόδιου επαγγελματία υγείας.\n1 φρούτο, ή μήλο ή πορτοκαλί ή αχλάδι\nΣαλάτα εποχής με κοτόπουλο ψητό\nΛάχανο καρότο ή Μαρούλι\nΣε ένα μπολ τρίβουμε το λάχανο το καρότο και προσθέτουμε λίγο αλάτι, τον χυμό λεμονιού και μια κουταλιά της σούπας λάδι.\nΚαι για την σαλάτα με λάχανο\n1 κουταλιά της σούπας λιναρόσπορ\n1 μικρό κρεμμύδι ξερό κομμένο σε φέτες\nΚαθαρίζουμε καλά το ψάρι και το βάζουμε σε ένα πυρέξ. Αλατοπιπερώνουμε το ψάρι και προσθέτουμε την ντομάτα το κρεμμύδι το σκόρδο τον άνηθο. Υγρά θα βγάλει η ντομάτα. Αν θέλουμε παραπάνω υγρά προσθέτουμε 1 φλιτζανάκι τού καφέ νερό.Το ψήνουμε στους 170-190 βαθμούς για περίπου 30-40 λεπτά ανάλογα με τον φούρνο μας.\nΤα αμύγδαλα ανάλογα με την ποικιλία του δέντρου, τα σπέρματα είναι γλυκά ή πικρά. Τα αμύγδαλα περιέχουν 25-40% αμυγδαλέλαιο, που χρησιμοποιείται στη φαρμακοποιία, την κοσμετολογίακαι στην αρωματοποιία. Σε πολλά κράτη τα αμύγδαλα χρησιμοποιούνται για την ίαση από νευρικές και διατροφικές ανωμαλίες. Σε ορισμένες χώρες η αμυγδαλιά-νάνος καλλιεργείται και ως διακοσμητικό φυτό.\nΑμύγδαλα – Almond\nΓάλα με μούσλι και λιναρόσπορο – Milk with Muesli and Linsee\n1 γιαούρτι 2% και 1 χούφτα ξηρούς καρπούς.\nΔεκατιανό με ένα γιαούρτι και μια χούφτα ξηρούς καρπούς – Brunch with a yogurt and a handful of nuts\nΠορτοκάλι – Orange\nΣε ένα μπολ κόβουμε το μαρούλι. Προσθέτουμε λίγο αλάτι, τον άνηθο, τον χυμό λεμονιού, το λάδι, τον τόνο, και τα ανακατεύουμε καλά.\nΣαλάτα με τόνο – Salad with Tuna\nΓιαούρτι με μήλο – Yogurt with apple\nΣέ ένα μπολ βάζουμε όλα μας τα υλικά και τα ανακατεύουμε καλά μέχρι να δέσουν όλα τα υλικά. Το βάζουμε στο ψυγείο και το αφήνουμε ήσυχο για 1 ώρα. Τέλος πλάθουμε τα μπιφτέκια, τα βάζουμε σε ένα ταψί, ή σε μία σχάρα και τα ψήνουμε στους 180-200 βαθμούς. ΤΑ ψήνουμε και από τις δύο πλευρές μέχρι να πάρουν χρώμα.\nΣαλάτα με μπρόκολο και μια κουταλιά της σούπας λάδι\nΦασολάκια με 60 γρ φέτα σαλάτα μαρούλι και 1 μικρό παξιμάδι κριθαρένιο\nΦασολάκια με φέτα και σαλάτα μαρούλι – Green beans with cheese and lettuce salad\nΜια μερίδα φακές με σαλάτα\nΠλένουμε καλά τις φακές, τις βάζουμε σε ένα μικρό κατσαρολάκι και προσθέτουμε το κρεμμύδι, το σκόρδο, το αλάτι και τον πελτέ λιωμένο με λίγο νερό. Βάζουμε και νερό 2 δάχτυλα πάνω από τις φακές. Τις βάζουμε να βράσουν σε μέτρια φωτιά. Αν χρειαστεί νερό προσθέτουμε πάντα ζεστό για να μην κοπεί η βράση. Όταν οι φακές είναι έτοιμες σβήνουμε τη φωτιά και προσθέτουμε το λάδι και την ρίγανη. Το λάδι και την ρίγανη τά ρίχνουμε στο τέλος για να έχουμε το άρωμά τους.\nΔΕΚΑΤΗ ΤΡΙΤΗ ΜΕΡΑ\nΔΕΚΑΤΗ ΤΕΤΑΡΤΗ ΜΕΡΑ\nΨητός κέφαλος πλακί με σαλάτα – Roast Mugiliformes with salad\nΈνα γιαούρτι 2% και 2 κριτσίνια πολύσπορα\nΈνα γιαούρτι 2% και 2 κριτσίνια πολύσπορα – Yoghurt with Breadsticks


Μιλγουόκι - Sputnik Ελλάδα\n14:28 28 ΦΕΒΡΟΥΑΡΙΟY 2021\nΙδιοκτήτης Μιλγουόκι Μπακς: «Ο Γιάννης Αντετοκούνμπο δεν θα πάει πουθενά»\nΤέλος στις φήμες περί αποχώρησης του Γιάννη Αντετοκούνμπο από τους Μιλγουόκι Μπακς, έβαλε ο ιδιοκτήτης της ομάδας, Μαρκ Λάσρι.\nΗΠΑ: Απολυμένος υπάλληλος της ζυθοποιίας ο δράστης της ένοπλης επίθεσης\nΟ δράστης της επίθεσης στη ζυθοποιία είχε απολυθεί λίγες ώρες πριν και επέστρεψε στις εγκαταστάσεις οπλισμένος, αφαιρώντας τη ζωή πέντε ατόμων.\nΕπιστροφή στις νίκες για Μπακς και Αντετοκούνμπο\nΟι Μιλγουόκι Μπακς κέρδισαν με 107 - 98 τους Γκόλντεν Στέιτ Ουόριορς και σημείωσαν την 33η φετινή νίκη. Συνεχίζει στην κορυφή του NBA η ομάδα του Γιάννη Αντετοκούνμπο.\nΟ Έλληνας άσος του NBA μίλησε με τα καλύτερα λόγια για τον μικρότερο του αδερφό που είναι 17 ετών και για την ώρα παίζει μπάσκετ σε ένα high school του Μιλγουόκι.\nΕκτίναξη των τηλεοπτικών των Μπακς ελέω... Αντετοκούνμπο\nΤο νέο τηλεοπτικό συμβόλαιο της ομάδας του Αντετοκούνμπο, διάρκειας επτά ετών, θα αποφέρει στους Μπακς έσοδα της τάξεως των 200 εκατ. δολαρίων.\nΟ Γιάννης Αντετοκούνμπο είναι ο νεότερος αθλητής που μπήκε ποτέ στη λίστα του «Forbes» με τους πιο ακριβοπληρωμένους αθλητές στον κόσμο, με έσοδα αυξημένα κατά... 500%!


Ιστορία του Χορτιάτη – Γενικό Λύκειο Χορτιάτη\n20 χιλιόμετρα ανατολικά-νοτιοανατολικά της πόλης της Θεσσαλονίκης βρίσκεται το χωριό Xορτιάτης, σε υψόμετρο 570 μέτρων επάνω στο ομώνυμο βουνό, ένα μέρος του οποίου ανήκει στο νομό Xαλκιδικής (εικ. 1). Γνωστό κατά την αρχαιότητα με το όνομα «Kισσός», το βουνό αυτό αναφέρεται σε σημαντικό αριθμό αρχαίων και βυζαντινών πηγών, που κάνουν λόγο τόσο για τους οικισμούς του όσο και για την πλούσια φύση του. OIωάννης Kαμενιάτης (10ος αιώνας) περιγράφει: «Kαι στις δυο πλευρές αυτού του βουνού, στη νότια και τη βόρεια, απλώνονται κάμποι ομαλοί και καρπεροί, που χαρίζουν στους ανθρώπους κάθε αγαθό για την καλοπέρασή τους», και συνεχίζει μιλώντας για περιβόλια, άφθονα νερά από πηγές και ποτάμια και αμπέλια φυτεμένα το ένα κοντά στο άλλο.\nEνδείξεις για ανθρώπινη εγκατάσταση στις πλαγιές του Xορτιάτη έχουμε ήδη από την προϊστορική εποχή. Tο προελληνικό θρακικό όνομα του βουνού «Kισσός» αποτελεί μία από τις μαρτυρίες ότι η περιοχή ανήκε φυλετικά και γεωγραφικά στην αρχαία Θράκη, μετέπειτα Mακεδονία. Στην ψηλότερη κορυφή του Xορτιάτη, στα 1.201μ., ανακαλύφθηκαν στις αρχές του 20ού αιώνα τα υπολείμματα ενός αρχαίου περιβόλου σε σχήμα πελώριου πέλματος (εικ. 2). Aνάμεσα στα αρχιτεκτονικά κατάλοιπα αναφέρονται μία πυργοειδής εξοχή του τείχους του περιβόλου, μια μικρή καμάρα, τμήμα μιας μεσαιωνικής στέρνας, μια δεξαμενή σκαλισμένη στο βράχο και πολλοί τοίχοι από απλές οικοδομές. Eπίσης δύο λαξευτά σε βράχο σκαλοπάτια, στα οποία κατά την παράδοση γονάτισε ο Xριστός. Oκαθηγητής Γ. Mπακαλάκης, λαβαίνοντας υπόψη του την απεριόριστη προς κάθε κατεύθυνση θέα του περιβόλου και τμήματα όπλων που βρέθηκαν εκεί, εξέτασε την άποψη να πρόκειται για κάποιο φρούριο, το οποίο χρονολόγησε στον 4ο αιώνα π.X., με βάση τα αρχαιότερα κινητά του ευρήματα. Σ’ αυτά συγκαταλέγονται θραύσματα από αττικά μελαμβαφή αγγεία, τμήματα οξυπύθμενων αμφορέων, όπως βάσεις και λαβές με σφραγίσματα με επιγραφές, αργυρό τετράδραχμο με κεφαλή Hρακλή-Aλεξάνδρου και αιχμές βελών. Bρέθηκαν επίσης και τμήματα από βυζαντινά πινάκια (εικ. 3). H σημασία του φρουρίου κατά τη βυζαντινή εποχή υποδηλώνεται από το γεγονός ότι το 1424 οι Bενετοί δε δίστασαν να ζητήσουν ειρήνη με τους Tούρκους, με τον όρο να το πάρουν υπό την κατοχή τους, κάτι που δεν πέτυχαν. Ύστερα από την εγκατάσταση στην κορυφή του βουνού των νατοϊκών ραντάρ στη δεκαετία του 1950, το μεγαλύτερο μέρος των αρχιτεκτονικών καταλοίπων καταστράφηκε και η επίσκεψη στο χώρο απαγορεύεται.\nΣτη βυζαντινή περίοδο ο Xορτιάτης αποτέλεσε σημαντικό κέντρο μοναχισμού, όπως πληροφορούμαστε από τις πηγές της εποχής. OIωάννης Kαμενιάτης γράφει:» Πολλά και πυκνά μοναστήρια βρίσκονται στις πλαγιές και στα άλλα μέρη του βουνού και, καθώς είναι χτισμένα σε πολύ ευχάριστα τοπία, προσφέρουν μια σπάνια χαρά στους οδοιπόρους και στους ίδιους τους κατοίκους». Δεν είναι λοιπόν τυχαίο ότι ο Mιχαήλ Xατζή Iωάννου, ιστορικός του 19ου αιώνα, χαρακτήρισε την περιοχή ως ένα «δεύτερο Άγιον Όρος». Tο σημαντικότερο ίσως από τα μοναστήρια αυτά, η Mονή Xορταΐτου, έδωσε στο βουνό «Kισσός» το νέο του όνομα. H περίοδος της θρησκευτικής ακμής τελείωσε το 1424, όταν ο Xορτιάτης πέρασε οριστικά στα χέρια των Tούρκων.\nΣτα χρόνια της τουρκοκρατίας κύρια ασχολία των κατοίκων του Xορτιάτη ήταν η γεωργία και κατά δεύτερο λόγο η κτηνοτροφία. Hπεριοχή ανήκε διοικητικά στην επαρχία Λαγκαδά και στην επαρχία Kαλαμαριάς και αποτελούσε το θέρετρο των Tούρκων αξιωματούχων της Θεσσαλονίκης. Σύμφωνα με προφορικές μαρτυρίες, στα δυτικά του σημερινού χωριού Xορτιάτης υπήρχε μικρός οικισμός από 100 περίπου σπίτια, που έφερε το όνομα «Παλιοχώρι» και ίσως είναι αυτός που αναφέρεται και από τον Tούρκο περιηγητή του 17ου αιώνα Eβλιά Tσελεμπή. Άλλες πάλι μαρτυρίες κάνουν λόγο για ένα δεύτερο οικισμό, αυτή τη φορά στα ανατολικά του σημερινού χωριού, κοντά στο Aρδαμέρι. Πιστεύεται ότι από τις μετακινήσεις κατοίκων των δύο αυτών οικισμών προς τα ανατολικά και δυτικά αντίστοιχα δημιουργήθηκε ο οικισμός του Xορτιάτη στη σημερινή του θέση, ο οποίος πήρε το όνομά του ή από το ομώνυμο βουνό ή από τη Mονή Xορταΐτου, που ίσως όμως τότε είχε ήδη καταστραφεί. Σύμφωνα πάντως με την παράδοση, οι κάτοικοι του νέου οικισμού, στους οποίους αργότερα προστέθηκαν και εσωτερικοί μετανάστες από τη Στερεά Eλλάδα, έδωσαν στο χωριό τους το συγκεκριμένο όνομα, επειδή βρήκαν στην περιοχή τους την εικόνα της Παναγίας της Xορταΐτισσας.\nΣτα τέλη της περιόδου της τουρκοκρατίας αναφέρεται ότι στο Xορτιάτη λειτουργούσε ένα από τα δέκα σημαντικότερα σχολεία της ευρύτερης περιοχής της Θεσσαλονίκης. H απελευθέρωση του χωριού από τους Tούρκους ήρθε στις 13 Iανουαρίου του 1913. Στα χρόνια του A’ Παγκοσμίου Πολέμου αγγλικές και γαλλικές δυνάμεις που στρατοπέδευσαν έξω από το χωριό κατασκεύασαν δίκτυο σύνδεσης των πηγών του βουνού και διάνοιξαν τους δρόμους προς Πανόραμα (Aρσακλή), Aρδαμέρι και Άγιο Bασίλειο. Tο 1918 οι κάτοικοι του Xορτιάτη ίδρυσαν την πρώτη ελληνική κοινότητα του χωριού, σύμφωνα με τους νόμους του ελληνικού κράτους. H μικρή απόστασή του από τη Θεσσαλονίκη έγινε σύντομα ο βασικός συντελεστής ανάπτυξης του τόπου. Eκτός από τη γεωργία και την κτηνοτροφία, βασικές ασχολίες των κατοίκων αποτέλεσαν η υλοτομία και η κατασκευή πάγου, τα προϊόντα των οποίων τροφοδοτούσαν τη Θεσσαλονίκη.\nKατά το B’ Παγκόσμιο Πόλεμο ο Xορτιάτης έγινε κρυψώνας και ορμητήριο του 31ου Συντάγματος της B’ Mεραρχίας του EΛ.A.Σ. και άλλων αντάρτικων ομάδων, ενώ δεκάδες στρατιώτες των συμμαχικών δυνάμεων φιλοξενήθηκαν σε σπίτια του χωριού και φυγαδεύτηκαν προς τη Xαλκιδική και τη Mέση Aνατολή. H πλούσια ιστορία αυτού του τόπου έμελλε να γνωρίσει την τραγικότερη στιγμή της στις 2 Σεπτεμβρίου του 1944, ελάχιστο καιρό πριν την αποχώρηση των ναζιστικών δυνάμεων από τη Θεσσαλονίκη. Eκείνη τη μέρα ομάδα ανταρτών έστησε ενέδρα στο ρωμαϊκό υδραγωγείο, για να χτυπήσει την Yπηρεσία Ύδρευσης Θεσσαλονίκης, και σε σύντομη συμπλοκή σκοτώθηκε ένας Γερμανός γιατρός. Tα αντίποινα υπήρξαν άμεσα. Mια γερμανική φάλαγγα από 32 αυτοκίνητα έφτασε στο χωριό και δεκάδες Γερμανοί και Έλληνες ταγματασφαλίτες σκότωσαν, βασάνισαν και ασέλγησαν σε βάρος κατοίκων του χωριού όλων των ηλικιών. Aργότερα οδήγησαν δύο ομάδες ανθρώπων σε δύο φούρνους του Xορτιάτη, όπου τους παρέδωσαν στις φλόγες. H μνήμη των 149 Xορτιατινών, που υπήρξαν από τα τελευταία θύματα του ναζισμού, τιμάται κάθε χρόνο στο Mνημείο του Oλοκαυτώματος του χωριού.\nO Xορτιάτης άργησε να συνέλθει από το τελευταίο αυτό χτύπημα και πολλοί κάτοικοί του μετακινήθηκαν στη Θεσσαλονίκη. Eδώ και μερικά χρόνια όμως, και ενώ οι γερμανικές αποζημιώσεις αναμένονται ακόμα, γνωρίζει και πάλι μια οικιστική ανάπτυξη, μεγαλύτερη από κάθε άλλη φορά. Mάρτυρες της μακραίωνης ιστορίας του αποτελούν σήμερα τα μνημεία του, που περιμένουν υπομονετικά το ενδιαφέρον και τη φροντίδα πολιτών και φορέων.


Κλιματική αλλαγή: «Τώρα ή ποτέ» για την αποτροπή της καταστροφής, προειδοποιεί έκθεση του ΟΗΕ - adieksodos.gr\nΑρχική ΠΕΡΙΒΑΛΛΟΝ-ΠΛΑΝΗΤΗΣ Κλιματική αλλαγή: «Τώρα ή ποτέ» για την αποτροπή της καταστροφής, προειδοποιεί έκθεση...\nΟι δεσμεύσεις που έχουν κατατεθεί μέχρι σήμερα από τη διεθνή κοινότητα είναι μακράν ανεπαρκείς για την επίτευξη του συμφωνημένου στόχου για το κλίμα, προειδοποιεί σε πολυαναμενόμενη έκθεσή της η Διακυβερνητική Επιτροπή του ΟΗΕ για την Κλιματική Αλλαγή (IPCC) .\n«Άμεση και δραστική» μείωση των εκπομπών άνθρακα, περιορισμός της κατανάλωσης κρέατος και ανάπτυξη τεχνολογιών που απομακρύνουν το διοξείδιο του άνθρακα από την ατμόσφαιρα είναι μερικά από τα βήματα που πρέπει να γίνουν επειγόντως τη δεκαετία που διανύουμε για να αποφευχθεί η κλιματική καταστροφή.\n«Αφήσαμε τη διάσκεψη της Γλασκόβης με αφελή αισιοδοξία, βασιζόμενοι σε νέες υποσχέσεις και δεσμεύσεις» δήλωσε ο γενικός γραμματέας του ΟΗΕ Αντόνιο Γκουτέρες. «Όμως οι υφιστάμενες δεσμεύσεις θα σήμαιναν αύξηση των εκπομπών κατά 14%. Και οι περισσότεροι μεγάλοι ρυπαντές δεν λαμβάνουν τα μέτρα που απαιτούνται για να επιτευχθούν ακόμα και αυτές οι ανεπαρκείς υποσχέσεις» συνέχισε.\n«Ορισμένες κυβερνήσεις και επιχειρηματίες λένε το ένα αλλά κάνουν το άλλο. Με απλά λόγια, ψεύδονται. Και οι συνέπειες θα είναι καταστροφικές» προειδοποίησε.\nTo νερό είναι λιγοστό στη Μαδαγασκάρη που πλήττεται από ξηρασία. Η λειψυδρία απειλεί να γίνει παγκόσμιο πρόβλημα (Reuters)\nΟι δεσμεύσεις που είχαν κατατεθεί μέχρι το 2020, εκτιμούν οι δεκάδες επιστήμονες που υπογράφουν το κείμενο, οδηγούν σε αύξηση της θερμοκρασίας κατά 3,2 βαθμούς Κελσίου στα τέλη του αιώνα, σε σχέση με τα προβιομηχανικά επίπεδα.\nΤο νούμερο αυτό ξεπερνά κατά πολύ τον στόχο για συγκράτηση της ανόδου στους 1,5 βαθμούς και θα φέρει «πρωτοφανείς καύσωνες, τρομακτικές καταιγίδες και εκτεταμένη λειψυδρία» γράφει η έκθεση.\nΓια να επιτευχθεί ο στόχος του 1,5 βαθμού οι παγκόσμιες εκπομπές άνθρακα πρέπει να κορυφωθούν έως το 2025 και στη συνέχεια να μειωθούν απότομα ώστε να μηδενιστεί το ισοζύγιο άνθρακα το 2050.\nΟι εκπομπές μεθανίου –κύριου συστατικού του φυσικού αερίου- θα πρέπει να περιοριστούν κατά το ένα τρίτο μέχρι το 2030.\nΑκόμα κι έτσι, όμως, οι τεχνολογίες απομάκρυνσης του άνθρακα θα είναι απαραίτητες μετά τα μέσα του αιώνα.\nΣε κάθε περίπτωση, το μέλλον της κλιματικής αλλαγής θα διαμορφωθεί από τις αποφάσεις που θα ληφθούν τα επόμενα χρόνια.\n«Τώρα ή ποτέ» δήλωσε ο συνπροεδρεύων της IPCC Tζιμ Σκία σε ανακοίνωση που συνοδεύει την έκθεση, το τρίτο και τελευταίο μέρος των επικαιροποιημένων εκτιμήσεων της Επιτροπής.\nΟι δύο προηγούμενες εκθέσεις εστιάζονταν στην επιστήμη της κλίματικής αλλαγής και τα μέτρα που πρέπει να υιοθετήσει ο πλανήτης για να προσαρμοστεί στη νέα, θερμότερη πραγματικότητα. Η νέα έκθεση εξετάζει τη μείωση των εκπομπών, το πιο ακανθώδες ζήτημα για τις κυβερνήσεις.\nΣτη διάρκεια του Σαββατοκύριακου, επιστήμονες και εκπρόσωποι κυβερνήσεων εξέτασαν το κείμενο λέξη προς λέξη για να καταλήξουν σε κοινά αποδεκτή γραμμή, κάτι που οδήγησε σε καθυστέρηση της δημοσίευσης της έκθεσης κατά αρκετές ώρες την Δευτέρα.\n«Διαφορετικές χώρες έχουν και διαφορετικά συμφέροντα» δήλωσε ο Γιαν Μινξ, μέλος της συντακτικής ομάδας. «Όλοι θέλουν να εξασφαλίσουν ότι οι ανησυχίες τους λαμβάνονται υπόψη […] όμως οι επιστήμονες έχουν τον τελευταίο λόγο» διαβεβαίωσε.\nΗ επόμενη, αναθεωρημένη έκδοση των εκθέσεων της IPCC για το κλίμα δεν αναμένονται σε λιγότερο από πέντε χρόνια.\nΠροηγούμενο άρθροΝηστίσιμη τυρόπιτα έτοιμη πέντε λεπτά\nΕπόμενο άρθροΟικονόμου: Τι απάντησε για το ενδεχόμενο να μπει πλαφόν στην αύξηση των ενοικίων\nΑΠΕ: Ήλιος και άνεμος προσφέρουν το 38% της ηλεκτρικής ενέργειας παγκοσμίως


Θα σκοράρει η Κύπρος; Απόδοση 1.90 στην Bet on Alfa – Athlitiki\nΘα σκοράρει η Κύπρος; Απόδοση 1.90 στην Bet on Alfa\nΤις υποχρεώσεις της στο Nations League ολοκληρώνει σήμερα η Εθνική Κύπρου και τα αποτελέσματα της 6ης και τελευταίας αγωνιστικής θα κρίνουν την πορεία της. Για να αποφύγει την τελευταία θέση και τα μπαράζ για την παραμονή, χρειάζεται νίκη στο εκτός έδρας αγώνα με το Μαυροβούνιο που βρίσκεται στην πρώτη θέση του ομίλου και την ίδια ώρα το Αζερμπαϊτζάν να έχει απώλειες βαθμών στον εκτός έδρας αγώνα με το Λουξεμβούργο.\nΠροσφέρεται η σημερινή αναμέτρηση από την Bet on Alfa, με ολοκληρωμένες στοιχηματικές επιλογές και πολύ καλές αποδόσεις. Μπορείτε να δείτε online τις αποδόσεις στο www.betonalfa.com.cy, ή να επισκεφτείτε ένα από τα πρακτορεία της Bet on Alfa στις επαρχίες όπου επιτρέπεται η λειτουργία και να κάνετε τις επιλογές σας, με τη σφραγίδα αξιοπιστίας της κορυφαίας κυπριακής στοιχηματικής εταιρείας.\nΜεγάλο φαβορί για τη νίκη είναι το Μαυροβούνιο που θέλει να μείνει στην πρωτιά του ομίλου και η απόδοση του άσου είναι 1.50. Το διπλό για νίκη της Εθνικής Κύπρου προσφέρεται σε απόδοση 5.80, ενώ στο 3.45 είναι η απόδοση του ισόπαλου αποτελέσματος. Στο 2.16 προσφέρεται η διπλή ευκαιρία Χ2 αν πιστεύετε ότι η Εθνική Κύπρου θα φύγει με βαθμολογικό κέρδος από την έδρα του αντιπάλου. Για να σκοράρει πρώτη η Κύπρος, η απόδοση είναι 3.40, ενώ η αντίστοιχη απόδοση για να σκοράρει πρώτο το Μαυροβούνιο είναι 1.45. Αν πιστεύετε πως θα σκοράρει η Κύπρος στο αποψινό ματς, η απόδοση είναι 1.90. Το over 2.5 goals προσφέρεται σε απόδοση 2.20, στο 1.55 προσφέρεται το under 2.5 goals, ενώ η επιλογή να σκοράρουν και οι δύο ομάδες, έχει απόδοση 2.35.


Οι Betarades προτείνουν: Ποντάρισμα σε Στουτγκάρδη και Άαλμποργκ!\nΟΙ BETARADES ΠΡΟΤΕΙΝΟΥΝ: ΠΟΝΤΑΡΙΣΜΑ ΣΕ ΣΤΟΥΤΓΚΑΡΔΗ ΚΑΙ ΑΑΛΜΠΟΡΓΚ! από Voria.gr article https://www.voria.gr/article/i-betarades-protinoun-pontarisma-se-stoutgkardi-ke-aalmporgk Διαβάστε τις σημερινές, στοιχηματικές προτάσεις του Betarades.gr για την αγωνιστική δράση στη δεύτερη κατηγορία της Γερμανίας και την πρώτη της Δανίας 09.12.2019 13:03\n09/12/2019, 13:03 |\nΔιαβάστε τις σημερινές, στοιχηματικές προτάσεις του Betarades.gr για την αγωνιστική δράση στη δεύτερη κατηγορία της Γερμανίας και την πρώτη της Δανίας\nΤο κουπόνι πάμε στοίχημα της Δευτέρας (09/12) είναι πιο... χαλαρό από το Σαββατοκύριακο. Όμως, δεν παύει να κρύβει αξιόλογα σημεία. Το Betarades.gr έψαξε και βρήκε δυνατά προγνωστικά στοιχήματος. Η προσοχή μας εστιάζει στη δεύτερη κατηγορία της Γερμανίας και στην πρώτη της Δανίας. Θα ασχοληθούμε λοιπόν με δύο παιχνίδια, που βγάζουν επιλογές. Πριν από αυτά όμως, μην ξεχνάτε ότι στο site μας θα βρείτε τα πάντα για τις νόμιμες στοιχηματικές ιστοσελίδες, όπως οι championsbet προσφορές*. Ας δούμε τις αναλύσεις μας!\nΟι προτάσεις στοιχήματος σήμερα αρχίζουν από το πρωτάθλημα της Β' Γερμανίας. Συγκεκριμένα, σήμερα ολοκληρώνεται η 14η αγωνιστική της διοργάνωσης. Το ματς της Στουτγκάρδης με τη Νυρεμβέργη μας προσφέρει σημείο.\nΗ Στουτγκάρδη δεν έχει καταφέρει μέχρι τώρα να βρει σταθερότητα στην απόδοσή της. Χωρίς αμφιβολία, διαθέτει ένα ποιοτικό σύνολο. Παρόλα αυτά, ειδικά η αδυναμία της στα εκτός έδρας παιχνίδια, της στοιχίζει. Από την άλλη βέβαια, οι γηπεδούχοι εκμεταλλεύονται σε μεγάλο βαθμό το γήπεδό τους. Αποκτούν άλλη δυναμική μπροστά στον κόσμο τους και συνήθως κερδίζουν, εύκολα ή δύσκολα. Στόχος τους είναι η άνοδος στην Bundesliga και για να τον πετύχουν οφείλουν να παίρνουν τα ματς σαν το σημερινό. Η έδρα πρέπει να παραμείνει... δύναμη για τη Στουτγκάρδη, ώστε να βρει τον εαυτό της και μακριά από το «σπίτι» της. Δικαιολογημένα πάντως είναι το φαβορί απόψε, αφού διαθέτει καλύτερο ρόστερ.\nΜπορεί να... αποδράσει η Άαλμποργκ\nΑπό τη Γερμανία πάμε στη Δανία, και στο πρωτάθλημα της πρώτης κατηγορίας. Για την 19η αγωνιστική της διοργάνωσης, η Οντένσε φιλοξενεί σήμερα την Άαλμποργκ. Το ματς είναι αμφίρροπο, αλλά εμείς... γέρνουμε προς μία μεριά.\nΗ Οντένσε δεν είναι σε καλό «φεγγάρι», όπως δείχνουν και τα τελευταία αποτελέσματά της. Ειδικότερα, μετράει τρεις συνεχόμενες ήττες, χάνοντας έδαφος στη βαθμολογία. Την προηγούμενη αγωνιστική, ηττήθηκε με 2-1 από τη Χόρσενς, εκτός έδρας. Η άμυνά της... μπάζει, ενώ επιθετικά δεν εντυπωσιάζει. Κάπως έτσι, έχει υποχωρήσει πλέον στην έβδομη θέση της κατάταξης, με 26 πόντους. Το χειρότερο είναι, πως δεν δείχνει ικανή να σηκώσει κεφάλι, τουλάχιστον άμεσα. Απόψε, έχει να αντιμετωπίσει μια δύσκολη αντίπαλο. Η Οντένσε, παρά το γεγονός ότι αγωνίζεται στην έδρα της, δεν φαίνεται να έχει το πάνω χέρι για τη νίκη.\nΟι δύο ομάδες δεν έχουν μεγάλες διαφορές μεταξύ τους. Η... κατρακύλα της Οντένσε όμως, μας οδηγεί στην Άαλμποργκ. Οι φιλοξενούμενοι είναι σε καλή φόρμα και θα τους εμπιστευτούμε. Επιλέγουμε 2 DNB (το ποντάρισμα επιστρέφεται σε περίπτωση ισοπαλίας), σε απόδοση 2.04.


Γράφει ο π. Αντώνιος Χρήστου: «Σκοντάφτουμε συνεχώς στην... - Κιβωτός της Ορθοδοξίας\nΓράφει ο π. Αντώνιος Χρήστου: «Σκοντάφτουμε συνεχώς στην παρουσία Του Χριστού!»\nΔευτέρα, 30 Δεκεμβρίου 2019, 07:10\nΑγαπητοί μου αναγνώστες όλοι ετοιμαζόμαστε να εορτάσουμε άλλη μία φορά, άλλη μία χρονιά Χριστούγεννα. Αυτό το άρθρο γράφεται με δεδομένο ότι το έντυπό μας θα κλείσει πιο νωρίς και είναι το προτελευταίο για το 2019. Σε αυτό το άρθρο μας λοιπόν, αφορμή θα πάρουμε από κάτι που συνέβη μόλις χθες που γράφονται αυτές οι γραμμές (Πέμπτη 19 Δεκεμβρίου 2019) την Τετάρτη 18 Δεκεμβρίου 2019. Είχαμε την ευλογία να συνοδεύσουμε τον νέο Ποιμενάρχη μας Μητροπολίτη Γλυφάδας κ. Αντώνιο, στην ποιμαντική του Επίσκεψη στους ασθενείς του Ασκληπιείου Νοσοκομείου Βούλας.\nΠήγαμε σε όλες τις πτέρυγες του Νοσοκομείου, θάλαμο-θάλαμο, ασθενή σε ασθενή. Σε έναν από τους θαλάμους υπήρχε και μία συνοδός ασθενή που ήταν συγκινημένη από την επίσκεψη τόσο του Σεβασμιωτάτου, του Ιερέα του Νοσοκομείου και πνευματικού μας π. Κωνσταντίνου Μαλτέζου, του γράφοντος καθώς και μίας μεγάλης ομάδας εθελοντών, αντρών και γυναικών που έψελναν τα κάλαντα και χριστουγεννιάτικους ύμνους και τραγούδια. Πριν αναχωρήσουμε από τον θάλαμο μας είπε εν συντομία την ιστορία της που μας συγκίνησε αλλά και ενίσχυσε την πίστη όλων μας: «Εγώ για πολλά χρόνια δεν είχα καμία σχέση με την Εκκλησία και την πνευματική ζωή…! Μέχρι κάποια στιγμή που ο Θεός μου εμφανίστηκε σε μια δοκιμασία μου. Εκεί που δεν τον αναζητούσα, ούτε προσευχόμουν ή εκκλησιαζόμουν, Εκείνος εμφανίστηκε τόσο εκκωφαντικά εκεί που Τον χρειαζόμουν με μία πολύ ζωντανή και απτή παρουσία…! Τότε ξύπνησα… είδα την ζωή μου με άλλο μάτι και κατάλαβα ότι πραγματικά σκοντάφτουμε συνεχώς στην παρουσία Του Χριστού!\nΑυτό το τελευταίο που σκόπιμα βάλαμε έντονα γράμματα και το υπογραμμίσαμε, νομίζουμε ότι είναι η ουσία όλων και γι’ αυτό το επιλέξαμε για τίτλο μας. Εορτάζουμε πλέον τη γέννηση του Χριστού, αλλά πόσοι από εμάς δυστυχώς συνεχώς γκρινιάζουμε και διαμαρτυρόμαστε ότι ενώ αναζητούμε δεν αισθανόμαστε την παρουσία Του Χριστού στη ζωή μας. Τον αισθανόμαστε απών και μάλιστα ρίχνουμε ευθύνες σε Εκείνον και όχι σε εμάς. Θα δώσουμε ένα παράδειγμα: έχουμε τον τηλεοπτικό σταθμό που μεταδίδει συνεχώς το πρόγραμμά του μέσω δορυφόρου. Ο δορυφόρος με την σειρά του μεταφέρει το σήμα στους δέκτες των τηλεοράσεων και έχουμε εικόνα και ήχο. Αν κάποιος για κάποιο λόγο, βγάλει την κεραία από την τηλεόρασή μας, το κανάλι συνεχίζει να μεταδίδει αλλά εμείς δεν θα έχουμε εικόνα και ήχο, αλλά θα βλέπουμε απλά χιονάκια. Ετσι είναι κατά αναλογία και για εμάς τους ανθρώπους· ο Θεός θέλει «πάνταςανθρώπους θέλει σωθήναι και εις επίγνωσιναληθείας ελθείν». Οσο προσπαθούμε να ζήσουμε την Ενοριακή ζωή τόσο πιο πολλές ευκαιρίες έχουμε να συναντήσουμε τον Λυτρωτή Χριστό.\nΟταν κάποιος «σκοντάφτει» στη παρουσία του Χριστού, σημαίνει ότι ως μέλος της Εκκλησίας προσπαθεί και αγωνίζεται, ή έστω αν και με τυπική στοιχειώδη σχέση, έχει λεπτά αισθητήρια που καρτερά τον ερχόμενο και προσδοκώμενο, όσο και αν επιμελώς προσπαθεί να κρύψει την μεσσιανική του ιδιότητα, τα θαύματα και τη συνεχή παρουσία Του. Αυτή η παρουσία του Χριστού είναι έντονη, αρκεί βέβαια να του αποδίδουμε την συνεχή λατρεία που αποκλειστικά του ανήκει. Ολα τα άλλα, ακόμη και την Παναγία μας και όλους τους Αγίους τους τιμούμε, αλλά ποτέ δεν λατρεύουμε και το αντίστροφο, ως Θεοφόροι, ως φίλοι Χριστού, όταν τους αναζητούμε, πάλι στονΧριστό γυρνάει κάθε κίνησή μας, αφού μένει σε βαθιά σχέση με όλους μας.\nΠολύ εύστοχα έχει ειπωθεί «ότι ο Θεός μας αποκαλύπτεται και δεν ανακαλύπτεται»…!Αποκαλύπτεται στο χαμόγελο του πονεμένου, στη δοξολογία του ηττημένου και κατατρεγμένου, στην ελπίδα του φυλακισμένου, στη βοήθεια του αδυνάτου και σε κάθε χάρισμα που καλλιεργείται και μεταδίδεται και στους άλλους.\nΣε αυτό το σημείο θα υπενθυμίσουμε στην αγάπη σας, ένα κείμενο γνωστό που μιλά και είναι στο πνεύμα του θέματος: Μία νύχτα κάποιος άνθρωπος είδε ένα όνειρο. Ονειρεύτηκε πως περπατούσε στην ακρογιαλιά με τον Θεό. Στον ουρανό άστραψαν σκηνές από τη ζωή του. Σε κάθε σκηνή έβλεπε δύο ζευγάρια πατημασιές πάνω στην άμμο. Το ένα ανήκε σε αυτόν και το άλλο στον Θεό. Οταν και η τελευταία σκηνή της ζωής του έλαμψε μπροστά του, κοίταξε πίσω στις πατημασιές στην άμμο. Παρατήρησε πως πολλές φορές στον δρόμο της ζωής του, υπήρχε μόνο ένα ζευγάρι πατημασιές. Ακόμη πως αυτό κι αν συνέβαινε στις πιο δύσκολες και θλιμμένες του στιγμές. Αυτό πραγματικά τον πείραξε και ρώτησε τον Θεό: Θεέ μου, όταν αποφάσισα να σε ακολουθήσω, είπες πως θα βαδίζουμε μαζί αυτό τον δρόμο, αλλά παρατήρησα πως στις πιο δύσκολες στιγμές της ζωής μου, υπάρχει μόνο ένα ζευγάρι πατημασιές…(;) Δεν καταλαβαίνω! Γιατί όταν σε χρειαζόμουν πολύ, εσύ με άφηνες; Και ο Θεός απάντησε: «Πολυάκριβό μου παιδί, σε αγαπώ και δεν σε άφησα ποτέ! Στις στιγμές της δοκιμασίας και του πόνου, που βλέπεις ένα μόνο ζευγάρι πατημασιές, σε κρατούσα στην αγκαλιά μου».\nΗ Γέννηση Του Χριστού μας είναι πολλά για όλους. Αλλωστε δεν είναι τυχαίο ότι ήταν αρχικώς συνδεδεμένη μαζί με την εορτή των Θεοφανίων σε μία εορτή των Αγίων Επιφανίων! Πραγματικά είναι μία Θεοφάνεια κάθε λέξη και ευεργεσία προς τον Θεό, αφού προέρχεται από τη φανέρωση και σκήνωση του Θεού στη σύγχρονη ζωή μας. Ας μην καταντήσουμε την εορτή για άλλη μία φορά σε ευχολόγια ή σε ένα γαστριμαργικό και εμπορικό γεγονός. Ας έλθουμε κοντά ο ένας για τον άλλον με συνδετικό κρίκο τον ίδιο τον Χριστό και την Εκκλησία! Αμήν!


Εκδήλωση για τα ενεργειακά κτίρια στη Λάρισα | Newsbomb\n12 Φεβρουαρίου 2011 05:11\n«Ο ΚΕΝΑΚ, είναι ένας ρεαλιστικός κανονισμός. Και φιλοδοξούμε το 2019 ...\nΌπως επεσήμανε, μεταξύ άλλων η κ. Καραβασίλη, ήταν υποχρέωση της Ελλάδας από το 1993 να προσαρμοστεί στην Οδηγία που είχε εκδοθεί τότε από την Ε. Ε. και η οποία έθετε τα ίδια ζητήματα που αντιμετωπίζουμε και τώρα. Τη θωράκιση των κτιρίων με θερμομόνωση, την αναβάθμιση των δημοσίων κτιρίων σε πρότυπα από άποψη ενεργειακής κατανάλωσης. Από τότε μετά τη Σύνοδο του Ρίο για το Κλίμα που αλλάζει, η Ευρώπη είχε θέσει τους στόχους της. Το 1998, παρατήρησε, είμαστε πανέτοιμοι στο υπουργείο να εφαρμόσουμε τον πρώτο ενεργειακό κανονισμό. Ζητήματα που σήμερα φαίνονται ως τομές, που θεωρείται ότι φέρνουν αναστάτωση σε μελετητές και πολεοδομίες συζητούνται από την Πολιτεία με τη συμμετοχή και του ΤΕΕ, από το 1994-95.\nΕίναι δύσκολη η συγκυρία, επεσήμανε η κ. Καραβασίλη, για το εγχείρημα εν μέσω της οικονομικής κρίσης. Την ώρα που οι πολίτες είναι αγανακτισμένοι καθώς καλούνται να πληρώσουν. Είναι κακό που η Πολιτεία αδυνατεί να παράσχει κίνητρα ώστε να διεισδύσει η προσπάθεια αλλαγής των κτιρίων, αλλαγής των πόλεων. Όμως το οικονομικό πρόβλημα είναι που φέρνει και την επανάσταση. Οφείλουμε να συνειδητοποιήσουμε τι κάνουμε με τα σκουπίδια, με το νερό, με την ενέργεια στο σπίτι μας, τι κάνουμε για τον πλανήτη, τι κάνουμε για τον διπλανό μας.\nΤραγωδία στην Κέρκυρα: Άντρας ανασύρθηκε νεκρός από πηγάδι\nΠαναθηναϊκός Superfoods: Έγινε το δεύτερο ραντεβού με Πασκουάλ


Στο στόχαστρο του Ολυμπιακού, ο Λίνος! - CorfuPress.com\nΗ εκπληκτική σεζόν του Κερκυραίου φόργουορντ δεν πέρασε απαρατήρητη από τους Πειραιώτες που εξετάζουν την περίπτωση απόκτησής του από τον ΠΑΟΚ.\nΣτον Ολυμπιακό συνεχίζουν να ψάχνουν τους επόμενους στόχους τους ενόψει της νέας σεζόν. Ο Ντέιβιντ Μπλατ, παρότι είναι στο Ισραήλ, βρίσκεται σε επικοινωνία με τους συνεργάτες του, έχει λίστες από μάνατζερ για κάθε θέση που κρίνει ότι χρειάζονται αλλαγές, και προχωράει από εκεί τον σχεδιασμό των Ερυθρόλευκων για την χρονιά που έρχεται.\nΈνας παίκτης που αρέσει πολύ στον Αμερικανοϊσραηλινό τεχνικό είναι ένας Κερκυραίος, ο Λίνος Χρυσικόπουλος. Ο 26χρονος φόργουρντ προέρχεται από μία σουπερ χρονιά με τον ΠΑΟΚ και είναι πλέον ελεύθερος να υπογράψει σε όποια ομάδα του κάνει την καλύτερη πρόταση.\nΟι Ερυθρόλευκοι έχουν ανοίξει δίαυλο επικοινωνίας με τον ίδιο και τον εκπρόσωπό του, με το ενδιαφέρον ακόμα πάντως να είναι ουσιαστικά φιλολογικό, αφού δεν έχει προχωρήσει σε μεγάλο βαθμό η συζήτηση. Πάντως, ο Ολυμπιακός δεν είναι η μοναδική ομάδα που φέρεται να ενδιαφέρεται για το Λίνο, αφού, σύμφωνα με αθηναϊκά Media υπάρχουν και άλλες ομάδες που ενδιαφέρονται για να τον εντάξουν στο δυναμικό τους.\nΟ Χρυσικόπουλος ήταν εκπληκτικός στο BCL με την φανέλα του ΠΑΟΚ την χρονιά που πέρασε, κάνοντας το step up του υπό τις οδηγίες του Ηλία Παπαθεοδώρου.


Το τραγικό παιχνίδι της μοίρας για τα τέσσερα 16χρονα κορίτσια | ENA CHANNEL\nΤο τραγικό παιχνίδι της μοίρας για τα τέσσερα 16χρονα κορίτσια\nΚΟΙΝΩΝΙΑ — 25 Ιουνίου 2013\nΤέσσερις αχώριστες φίλες, τέσσερα 16χρονα κορίτσια, η Μαρίνα, Κατερίνα, Σία και Μερίνη, αθλήτριες του βόλεϊ άφησαν την τελευταία τους πνοή στην άσφαλτο τα χαράματα του Σαββάτου.\nΜαζί τους, η 41χρονη οδηγός, μητέρα της μίας κοπέλας, η οποία είχε αναλάβει να τις επιστρέψει σπίτι μετά το πάρτι στο οποίο είχαν διασκεδάσει στον Αγιο Στέφανο. Στο πένθος έχει βυθιστεί η τοπική κοινωνία του Αγίου Στεφάνου και της Ανοιξης, αλλά και ο κόσμος του βόλεϊ που θρηνεί για τον χαμό των τεσσάρων ταλέντων που χάθηκαν τόσο νωρίς…\nΗ Κατερίνα Παρίση, η Σία Καραστεργίου, η Μαρίνα Πρίφτη, η Μερίνη Σταυρουλάκη ήταν συνομήλικες και «κολλητές» φίλες. Τις ένωνε η αγάπη τους για το βόλεϊ, αλλά και τα κοινά τους μέρη στην περιοχή, όπου σύχναζαν. Εκτός από τη Σία που φοιτούσε στο Λύκειο της Ανοιξης, οι τρεις πήγαιναν στο σχολείο του Αγίου Στεφάνου. Την περασμένη Παρασκευή, ανήμερα της ανακοίνωσης της βαθμολογίας των Πανελληνίων, φίλοι τους από το σχολείο διοργάνωσαν πάρτι σε ένα κτήμα της περιοχής, παρουσία μάλιστα γονιών που είχαν και την ευθύνη των καλεσμένων. Και τα τέσσερα κορίτσια ήταν προσκεκλημένα και πήγαν στη γιορτή των συμμαθητών τους. Μάλιστα, οι τρεις από τις τέσσερις είχαν κανονίσει να διανυκτερεύσουν μαζί στο σπίτι της Κατερίνας.\nΜια σειρά από γεγονότα αποδείχθηκαν μοιραία εκείνο το βράδυ. Τις κοπέλες θα πήγαινε να παραλάβει η μαμά της Κατερίνας για να τις μεταφέρει στο σπίτι της. Ομως η μητέρα της Μερίνης, η 41χρονη καθηγήτρια Αγγλικών, Αθηνά Βούλγαρη, προσφέρθηκε να εξυπηρετήσει τα κορίτσια, ώστε να μην έρχεται και η άλλη μητέρα. Βλέποντας την καλή διάθεση της οδηγού, τα κορίτσια δέχθηκαν και η Κατερίνα, η πασαδόρος της ομάδας του Αγίου Στεφάνου, ενημέρωσε τη μητέρα της να μην έρθει.\nΤα τέσσερα κορίτσια επιβιβάστηκαν στο μικροσκοπικό αυτοκίνητο και η οδηγός ξεκίνησε. Σε εκείνο το σημείο, σύμφωνα με τις πληροφορίες του «Εθνους», συνέβη το δεύτερο μοιραίο γεγονός. Η οδηγός ξεχάστηκε να στρίψει στον δρόμο για το σπίτι της 16χρονης και έκανε έναν μικρό κύκλο. Γύρω στις 3 τα ξημερώματα, στην οδό Τραπεζούντος 39, το αυτοκίνητο εξετράπη της πορείας του και προσέκρουσε αρχικά σε σταθμευμένο όχημα και στη συνέχεια σε τοιχίο, με αποτέλεσμα να ανατραπεί. Ο θάνατος της 41χρονης και των τεσσάρων κοριτσιών ήταν ακαριαίος.\nΚανείς δεν είναι σε θέση να γνωρίζει τι ακριβώς συνέβη στο συγκεκριμένο σημείο του δρόμου, την κακή αυτή ώρα. Προανάκριση για τις ακριβείς συνθήκες του δυστυχήματος διενεργείται από το Τμήμα Τροχαίας Κηφισιάς, ενώ αναμένονται και οι ιατροδικαστικές εξετάσεις για τα αίτια θανάτου των πέντε γυναικών. Περίοικοι αναφέρουν ότι ο δρόμος αυτός είναι επικίνδυνος και πως και στο παρελθόν έχουν σημειωθεί ατυχήματα. Ωστόσο, το γεγονός ότι δεν υπάρχει σημάδι φρένων στην άσφαλτο, αλλά και η σοβαρότητα του δυστυχήματος κάνουν τις Αρχές να εξετάζουν όλες τις παραμέτρους.\nΘρήνος και ερωτηματικά\nΗ επόμενη ημέρα της τραγωδίας βρήκε τις τέσσερις οικογένειες να θρηνούν την απώλεια των κοριτσιών τους, αλλά και ολόκληρη την κοινωνία του Αγίου Στεφάνου και της Ανοιξης να προσπαθεί να σταθεί δίπλα τους με κάθε τρόπο. Οι αυλές των σχολείων άνοιξαν ξανά για να φιλοξενήσουν τους φίλους των κοριτσιών, που δεν μπορούν να συνειδητοποιήσουν τι συνέβη και οι τέσσερις φίλες τους δεν είναι πια εκεί…\n«Το πένθος βαρύ και τα ερωτηματικά πολλά. Για τα παιδιά μας, που ήμασταν και στις χαρές και στις λύπες μαζί», λέει στο «Εθνος» ο Μάριος Λουκάτος από τον Σύλλογο Γονέων Ανοιξης. «Ειδικά για τη μία κοπέλα, που η σορός της πρέπει να μεταφερθεί στην Αλβανία, οφείλουμε να βοηθήσουμε όλοι. Και ο κόσμος συνδράμει συγκινητικά όσο και όπως μπορεί», μας λέει. «Είναι παιδιά φίλων, γνωστών, γειτόνων…. Δεν υπάρχουν πρωτότυπα λόγια για να εκφράσει κανείς τον πόνο και τη λύπη για την απερίγραπτη αυτή απώλεια, τη συμπόνια προς τους οικείους τους. Κουράγιο στις οικογένειες…», συμπληρώνει ο πρόεδρος του Συλλόγου Γονέων Λυκείου Αγίου Στεφάνου Γιάννης Σώκος. «Ο τρόπος που χάθηκαν είναι αδιανόητος για όλους μας. Ομως η η γενναιότητα των γονιών τους, αλλά και η αλληλεγγύη του κόσμου είναι αυτά που μας κάνουν να μπορούμε να συνεχίσουμε», λέει στο «Εθνος» ο Γιώργος Παντόπουλος, προπονητής βόλεϊ στην ομάδα του Αγίου Στεφάνου.


Νίκες για Faiters, Byron Celtics, Αστέρες! - Age Of Basketball\nHome / Πάνος Ζαχαρογιάννης 2014-15 / Νίκες για Faiters, Byron Celtics, Αστέρες!\nΟι Faiters κέρδισαν τους Havalakers με 54-41 για την 1η αγωνιστική του 3ου ομίλου στο Α1, με τους Byron Celtics να επικρατούν με 80-53 της Jugoplastica. Τέλος, οι Αστέρες B.C. κέρδισαν με 64-59 τον Άφοβο Σεπολίων.\nΆφοβος Σεπολίων – Αστέρες B.C. 59-64\nΟι Αστέρες B.C. κέρδισαν τον Άφοβο Σεπολίων με 59-64 με το ματς να ξεκινά με 6-2 για τον Άφοβο από τον Καρουτα και τον Γανωτή, με τους Αστέρες B.C. να απαντούν με τον Σταυρινούδη, τον Τρικαλιώτη και τον Μαγκαφα για το 7-10. Ο Καραντζούνης σκόραρε για το 12-10, με τους Αστέρες B.C. να προσπερνούν και πάλι στο 15-17 με τον Σταυρινούδη και τον Τσιλη. Ο Καραντζούνης έφερε τον αγώνα στο 21-21, με τον Κουρουβανη και τον Παππά να απαντούν για το 24-26. Ο Καραντζούνης, όμως, μαζί με τον Ποντικόπουλο, έκλεισαν το ημίχρονο στο 30-26 για τον Άφοβο που μπήκε στην επανάληψη με 13-4 σερί από Καραντζούνη, Συσκάκη, Γανωτή και Αναγνώστου για το 43-30. Οι Αστέρες B.C. απάντησαν με τον Τρικαλιώτη και τον Σταυρινούδη, 44-36, ενώ ο Μαγκαφάς έφερε το ματς στο 46-40, με τον Τσιλη να μειώνει σε 46-45. Στο 4ο δεκάλεπτο ο Ποντικόπουλος έγραψε το 48-45, με τον Κουρουβανη και τον Μαγκαφά να απαντούν για το προσπέρασμα της ομάδας τους, 48-49. Ο Καραντζούνης σκόραρε για το 53-51, με τον Σταυρινούδη και τον Κουρουβανη να φέρνουν τους Αστέρες B.C. στο 54-58. Ο Λοράνδος μείωσε σε 56-58, αλλά ο Σταυρινούδης απάντησε για το 56-63 με την ομάδα του να παίρνει τη νίκη.\nΓια τους νικητές ο Σταυρινούδης είχε 15 πόντους και 7 ριμπάουντ, ο Τρικαλιώτης 10 πόντους, 7 ριμπάουντ και 3 κλεψίματα, ο Τσιλης 9 πόντους. Για τον Άφοβο Σεπολίων ο Καραντζούνης είχε 27 πόντους και 11 ριμπάουντ και ο Καρουτας 8 πόντους, 7 ριμπάουντ και 3 ασίστ.\nJugoplastica – Byron Celtics 53-80\nΟι Byron Celtics κέρδισαν τη Jugoplastica με 53-80 με το ματς να ξεκινά καλύτερα για τη Jugoplastica που με τον Χανιωτάκη και τον Κίτσιο προηγήθηκε με 9-2. Ο Κουράκος απάντησε για το 9-8, για να φέρει ο Χανιωτάκης την ομάδα του στο 13-8. Ο Κουράκος έφερε το ματς στο 16-14 με τον Στεφανέα και τον Μανιατόπουλο να γράφουν το 16-18, πριν κλείσει ισόπαλη η περίοδος. Ο Μακρυμίχαλος σκόραρε για το 18-23 στο 2ο δεκάλεπτο, με τον Σεχο και τον Κακογιάννη να απαντούν, 22-23, και τον Γιουβεντίδη με τον Μακρυμίχαλο να γράφουν το 23-32 για τους Byron Celtics. Ο Σεχος μείωσε σε 28-34, με τον Κουράκο, τον Σαχινίδη και τον Γιουβεντίδη να απαντούν για το 29-40 του ημιχρόνου. Ο Σέχος έριξε τη διαφορά στους 7 στην επανάληψη, ενώ ο Τοπαλίδης έγραψε το 35-43, αλλά ο Αγγελόπουλος με μαζεμένους πόντους έφερε την ομάδα του στο 35-51 και το 37-53 λίγο αργότερα. Ο Γιουβεντίδης με τον Κουρακο και τον Μανιατόπουλο έφεραν το ματς στο 40-66, ενώ μετά την απάντηση του Σέχου ο Σαχινίδης σκόραρε για το 45-73 για να γράψει ο Στεφανέας το 45-75. Ο Σεχος μείωσε σε 50-75 με το ματς να κλείνει από τον Στεφανέα.\nΓια τους νικητές ο Γιουβεντίδης είχε 19 πόντους και 5 ριμπάουντ, ο Κουράκος 15 πόντους και 4 ριμπάουντ, ο Αγγελόπουλος 12 πόντους και 12 ριμπάουντ και ο Σαχινίδης 10 πόντους, 5 ριμπάουντ και 4 ασίστ. Για τη Jugoplastica ο Σέχος είχε 40 πόντους, 15 ριμπάουντ και 3 κλεψίματα.\nHavalakers – Faiters 41-54\nΟι Faiters κέρδισαν τους Havalakers με 41-54 μπαίνοντας πολύ δυνατά στο ματς, προηγήθηκαν στο πρώτο δεκάλεπτο με 0-8 από Κωνσταντίνου, Κολλα και Καφφετζακη, για να πάνε μετά το καλάθι του Σταθούση στο 3-17 στο τέλος της περιόδου με τον Βλάχο και τον Κωνσταντίνου. Στο 2ο δεκάλεπτο η διαφορά μεγάλωσε περισσότερο, Βλάχος και Κωνσταντίνου έγραψαν το 5-25, με τον Μανουζα Γ. και τον Μπαχα να απαντούν για το 13-30. Ο Κοντινός σκόραρε για τους Faiters, με τον Μπαχα να κλείνει το πρώτο μέρος στο 16-32. Στην επανάληψη μετά το καλάθι του Μανουζα Ζ. πήγαμε στο 19-41 με τον Κοντινο, για να απαντήσει ο Μανωλίτσης. Η 3η περίοδος έκλεισε στο 28-48, με τον Κωνσταντίνου να μεγαλώνει κι άλλο τη διαφορά, πριν ο Σούλης με τον Μανωλίτση φέρουν το παιχνίδι στο 41-52 με σερί 9-0 λίγο πριν το τέλος του.\nΓια τους νικητές ο Κωνσταντίνου είχε 17 πόντους και 9 ριμπάουντ, ο Κοντινος 14 πόντους και 8 ριμπάουντ. Για τους Havalakers ο Μανωλίτσης είχε 13 πόντους και 8 ριμπάουντ, ο Μανουζας Ζ. 9 πόντους και 13 ριμπάουντ.\nΚοιτώντας προς το φάιναλ φορ!


Λομβαρδικό δημοψήφισμα αυτονομίας 2017 - Βικιπαίδεια\nΛομβαρδικό δημοψήφισμα αυτονομίας 2017\nΤο Λομβαρδικό δημοψήφισμα αυτονομίας 2017 πραγματοποιήθηκε στις 22 Οκτωβρίου στην Λομβαρδία της Ιταλίας. Το δημοψήφισμα δεν είναι δεσμευτικό, αλλά μπορεί να έχει συνέπειες όσον αφορά τις διαπραγματεύσεις μεταξύ της ιταλικής κυβέρνησης και της Λομβαρδίας, καθώς η περιφερειακή κυβέρνηση θα ζητήσει περισσότερες εξουσίες, εάν το «ναι» κερδίσει. Επίσης, η γειτονική Βενετία θα διεξαγάγει παρόμοιο δημοψήφισμα την ίδια μέρα. Τόσο ο πρόεδρος της Λομβαρδίας Roberto Maroni όσο και ο πρόεδρος της Βενετίας Luca Zaia είναι μέλη της Lega Nord (LN) και συγκεκριμένα της Lega Lombarda και της Liga Veneta, αντίστοιχα. Το LN είναι ισχυρός υποστηρικτής της ομοσπονδιακής μεταρρύθμισης, αλλά στην περίπτωση αυτή τα δημοψηφίσματα υποστηρίζονται επίσης από το Κίνημα των Πέντε Αστέρων.\nΗ εφημερίδα Economist, η οποία στοιχηματίζει στο στρατόπεδο «ναι» για να κυριαρχήσει, προβλέπει επίσης ότι, λόγω του αντιληπτού «αντι-νότιου κώνου» της ψηφοφορίας, οι «εθνικές φιλοδοξίες» του Matteo Salvini, ομοσπονδιακού γραμματέα του LN, θα επηρεαστούν αρνητικά με μια ηχηρή νίκη, ενώ ο Ζαΐα θα μπορούσε να γίνει ο «μελλοντικός ηγέτης του κόμματος».\nΑνακτήθηκε από "https://el.wikipedia.org/w/index.php?title=Λομβαρδικό_δημοψήφισμα_αυτονομίας_2017&oldid=8066661"\nΤελευταία τροποποίηση 21:50, 14 Φεβρουαρίου 2020.


Πανικός στην παγκόσμια Show Biz. Βρήκαν τσιμεντωμένο το 24χρονο μοντέλο Εσμεράλντα Γκονζάλες στο Λας Βεγκας πέντε μήνες μετά την εξαφάνισή της.\n25/10/2019 - 0:20πμ\nΝεκρή μέσα σε ένα ξύλινο κιβώτιο μέσα σε τσιμέντο εντοπίστηκε η 24χρονη Εσμεράλντα Γκονζάλες, ενώ η οικογένειά της είχε δηλώσει την εξαφάνισή της από το τέλος Μαΐου.\nΤο μακάβριο εύρημα εντοπίστηκε στην έρημο της Νεβάδα,\nενώ η 24χρονη αγνοείτο από το σπίτι της στο Λας Βέγκας εδώ και πέντε μήνες, ενώ οι γονείς της δήλωσαν την εξαφάνισή της καθώς δεν είχαν νέα της αρκετές ημέρες.\nΟι αστυνομικοί ανέφεραν ότι οι δράστες του εγκλήματος είχαν κάνει ένεση με καθαριστικό πισίνας στην κοπέλα και τη στραγγάλισαν. Την Τετάρτη, η αστυνομία ανακάλυψε το πτώμα σε ένα ξύλινο κουτί με τσιμέντο και εγκαταλελειμμένο στην έρημο βόρεια του Λας Βέγκας στις 8 Οκτωβρίου. Το πτώμα φέρεται να ανήκει στην Γκονζάλες, αν και ακόμη δεν έχει γίνει επίσημα ταυτοποίηση.\nΔύο ύποπτοι συνελήθησαν σχετικά με τον φόνο. Πρόκειται για τον 45χρονο Κρίστοφερ Πρεσπιπίνο και τη σύντροφό του την 31χρονη Λίζα Μορτ που φέρεται να γνώριζε για τον φόνο και τον συγκάλυψε. Ο Πρεστιπίνο κατηγορείται ότι απήγαγε και σκότωσε την 24χρονη στραγγαλίζοντάς τη και δηλητηριάζοντάς τη, σύμφωνα με τη Las Vegas Review Journal.\nΣτη συνέχεια πήρε ακραία μέτρα για να κρύψει το πτώμα, νοικιάζοντας τρέιλερ και εγκαταλείποντας το νεκρό μοντέλο στην έρημο, σύμφωνα με την αστυνομική αναφορά.\nΟι ερευνητές έλαβαν μία πληροφορία που ενέπλεκε τον 45χρονο τον Ιούλιο και αργότερα διαπίστωσαν ότι η Γκονζάλες κρατείτο στο σπίτι του υπόπτου παρά τη θέλησή της προτού δολοφονηθεί άγρια.\nΣύμφωνα με τον αδερφό της η κοπέλα έπασχε από σχιζοφρένεια και διπολική διαταραχή και λάμβανε θεραπεία εβδομάδες πριν από την εξαφάνισή της. Οι ερευνητές θεωρούν ότι κατά λάθος πήγε στο σπίτι του φονιά της καθώς μπερδεύτηκε με το δικό της που ήταν παραδίπλα. Ο 45χρονος και η 31χρονη σύντροφός του συνελήφθησαν την προηγούμενη εβδομάδα και κρατούνται στη φυλακή της Κομητείας Κλαρκ.\nΟ Πρεστιπίνο κατηγορείται για φόνο, απαγωγή που οδήγησε σε πρόκληση σωματικής βλάβης και συνωμοσία σε φόνο. Η σύντροφός του κατηγορείται για συγκάλυψη. Συνεργός θεωρείται και η Κασσάνδρα Γκάρετ η οποία δεν έχει ακόμη συλληφθεί.\nΗ Γκονζάλες εργαζόταν στη βιομηχανία του ροζ θεάματος και την ακολουθούσαν περισσότερα από 300.000 άτομα στο Instagram. Ο αδερφός της κατήγγειλε την εξαφάνισή της μία εβδομάδα αφού δεν την είχε δει και όταν πήγε σπίτι βρήκε τα φώτα μέσα στο σπίτι ανοιχτά και ξεκλείδωτη την μπροστινή πόρτα, ενώ μέσα το εσωτερικό έδειχνε να έχει λεηλατηθεί.\nΤο ξημέρωμα της 31ης Μαΐου οπότε εξαφανίστηκε οι κάμερες ασφαλείας την κατέγραψαν να προσπαθεί να ξεκλειδώσει την πόρτα σε ένα σπίτι λίγο πιο μακριά από το δικό της. Οι ένοικοι ξύπνησαν και της είπαν ότι είναι σε λάθος σπίτι. Έδειχνε αποπροσανατολισμένη και ασταθής. Φέρεται μετά να μπήκε στο σπίτι του Πρεστιπίνο. Οι ντετέκτιβ του εγκληματολογικού δέχθηκαν πληροφορία τον Ιούλιο ότι μάλλον αυτός είχε σκοτώσει την κοπέλα. Άλλος πληροφοριοδότης είπε ότι ο ύποπτος είπε σε φίλο του ότι “σκότωσε το αγνοούμενο κορίτσι”.


Οι εβδομαδιαίες αστρολογικές τάσεις για 14-20 Οκτωβρίου 2019 | Astro Κους Κους\nΑρχική Εβδομαδιαίες Προβλέψεις Οι εβδομαδιαίες αστρολογικές τάσεις για 14-20 Οκτωβρίου 2019\nΟι εβδομαδιαίες αστρολογικές τάσεις για 14-20 Οκτωβρίου 2019\nΒρισκόμαστε στην καρδιά του Οκτώβρη και το κλίμα γύρω μας είναι πολεμικό, τόσο σε συλλογικό όσο και σε προσωπικό επίπεδο. Η εβδομάδα 14-20 Οκτωβρίου, ξεκινά με ισχυρό το αίσθημα της πικρίας, των απωθημένων και του ψυχολογικού αναβρασμού όπου προκύπτει λόγω της κρίσης που έχει προέλθει από την Πανσέληνο που κορυφώθηκε στο ζώδιο του Κριού. Σκληρά γεγονότα και εξελίξεις, δοκιμάζουν ισχυρά τα ψυχικά αποθέματα ιδιαίτερα για τους Κριούς, Καρκίνους, Ζυγούς, Αιγόκερους που έχουν γεννηθεί στο τέλος του 2ου και αρχές του 3ου δεκαημέρου …\nΤι θα γίνει όμως; Το κλίμα θα συνεχίσει να είναι τόσο βαρύ; Η εβδομάδα αναμένεται να συνεχίσει να μας πιέζει ασφυκτικά με σκληρές δοκιμασίες;\nΣταδιακά οι συνθήκες βελτιώνονται και οι μέρες αποκτούν έναν πιο αποκαταστατικό ρυθμό. Ήδη από την Δευτέρα, το εξάγωνο του Ερμή από τον Σκορπιό, με τον Κρόνο από τον Αιγόκερω (14η μοίρα), βοηθά στην εύρεση λύσεων ιδιαίτερα για ζητήματα πρακτικά. Η διεισδυτική σκέψη, η καλή οργάνωση και με την ουσιαστική επικοινωνία, θα υπάρξει η άνεση ή αλλιώς η ευελιξία να μπουν κάποια πράγματα σε σειρά. Οι Ταύροι, Παρθένοι Αιγόκεροι και οι Καρκίνοι, Σκορπιοί, Ιχθύες του 2ου δεκαημέρου, μπορούν στον ξεκίνημα της εβδομάδας να έχουν επαφές, συζητήσεις, σκέψεις, ιδέες, επικοινωνίες που θα τους βοηθήσουν στην περεταίρω συγκρότηση των υποθέσεών τους. Εύνοια δέχεστε και όσοι έχετε ωροσκόπο, μεσουράνημα ή προσωπικούς πλανήτες στα ζώδια και στις μοίρες που αναφέρονται παραπάνω.\nΗ Τετάρτη είναι μία από τις καλές ημέρες της εβδομάδας, ο Ερμής από το Σκορπιό σχηματίζει τρίγωνο με τον Ποσειδώνα (16η μοίρα), ενώ η Σελήνη από το ζώδιο του Ταύρου σε αρμονικές όψεις με τον Ποσειδώνα και τον Πλούτωνα. Η έμπευση, η δημιουργικότητα, η φαντασία, η έκφραση, η ενσυναίσθηση θα προσφέρουν αυτή την ημέρα την ευκαιρία για ουσιαστική έκφραση. Σχέδια γίνονται πραγματικότητα, τρυφερές επικοινωνίες προσφέρουν ζεστασιά, ενώ η ρομαντική διάθεση χαρίζει το δικό της ξεχωριστό χρώμα ώστε να υπάρχουν οι ανάλογες ανθρώπινες επαφές που θα προσφέρουν ικανοποίηση. Θα υπάρξουν απαντήσεις, επαφές, συζητήσεις, που θα εκπληρώσουν ένα όνειρο, μία προσδοκία. Οι ευνοημένοι είναι οι Ταύροι, Παρθένοι, Αιγόκεροι και οι Καρκίνοι, Σκορπιοί, Ιχθύες του 2ου δεκαημέρου καθώς και όσοι έχουν προσωπικούς πλανήτες, ωροσκόπο ή μεσουράνημα κοντά στις μοίρες των παραπάνω ζωδίων. Το επικοινωνιακό κλίμα συνεχίζει και την Πέμπτη με την Σελήνη να κινείται στο ζώδιο των Διδύμων. Οι βραδυνές ώρες της Πέμπτης, βρίσκουν πιο κοινωνικούς και με θετικές εξελίξεις μέσα από τις επαφές τους τους Διδύμους, Ζυγούς, Υδροχόους και τους Κριούς, Λέοντες, Τοξότες του 1ου δεκαημέρου.\nΤο Σαββατοκύριακο έρχεται για να αποκαταστήσει κενά και για να δώσει στιγμές που θα μας βοηθήσουν να ηρεμήσουμε, να χαλαρώσουμε, να δώσουμε και να πάρουμε αγάπη, αλλά και να εμβαθύνουμε πιο ουσιαστικά στις σχέσεις μας και όχι μόνο. Ο Ερμής από το Σκορπιό σχηματίζει εξάγωνο με τον Πλούτωνα (20η μοίρα) , έτσι λοιπόν στις επικοινωνίες του Σαββατοκύριακου δεν στεκόμαστε στην επιφάνεια, εμβαθύνουμε πιο ουσιαστικά στις πληροφορίες που μας δίνονται, είναι ενισχυμένη η ενσυναίσθηση, η διαίσθηση καθώς και η ικανότητα να ερευνήσουμε, να αναλύσουμε και να ανακαλύψουμε σημαντικά δεδομένα. Θα υπάρξουν εκ βαθέων συζητήσεις με θετικά αποτελέσματα. Μεγαλύτερη εύνοια στις επικοινωνιακές τους επαφές θα έχουν οι Ταύροι, Παρθένοι, Αιγόκεροι και οι Καρκίνοι, Σκορπιοί , Ιχθύες που έχουν γενηθεί στο τέλος του 2ου και αρχές 3ου δεκαημέρου καθώς και όσοι έχουν ωροσκόπο, μεσουράνημα ή προσωπικούς πλανήτες στα παραπάνω ζώδια.\nΕπιπλέον το εξάγωνο της Αφροδίτης από το Σκορπιό με τον Κρόνο από τον Αιγόκερω (14η μοίρα) βελτιώνει αισθητά το κλίμα στις σχέσεις των Ταύρων, Παρθένων, Αιγόκερων και Καρκίνων, Σκορπιών, Ιχθύων του 2ου δεκαημέρου. Στο τέλος της εβδομάδας λοιπόν μπορούν να γίνουν αποκαταστατικά βήματα που θα βοηθήσουν να ξεπεραστούν τα εμπόδια και οι προκλήσεις και να δημιουργηθούν πιο σταθερές βάσεις στα αισθήματα και στις επιθυμίες των παραπάνω ζωδίων. Εύνοια ωστόσο δέχονται και όσοι έχουν ωροσκόπο, μεσουράνημα και προσωπικούς πλανήτες κοντά στην 14η μοίρα των παραπάνω ζωδίων.\nΚαλή Εβδομάδα σε όλους! Αξιοποιήστε τις ευκαιρίες αποκατάστασης και εποικοδομητικών επαφών επικοινωνιών που δίνονται από τα μέσα της εβδομάδας!\nΠροηγούμενο άρθροΑφροδίτη αντίθεση με Ουρανό 13/10: Ερωτικά & Οικονομικά Σοκαρίσματα\nΕπόμενο άρθροΤα Ζώδια του Σαββατοκύριακου 19-20 Οκτωβρίου 2019


Με εντολή Μητσοτάκη κατάλογος μέτρων και για την Αττική! Τι αποκάλυψε ο Πέτσας - Paraskhnio.gr\n18/09/2020 8:01 μμ\nΜε εντολή Μητσοτάκη κατάλογος μέτρων και για την Αττική! Τι αποκάλυψε ο Πέτσας\n14/09/2020 1:04 μμ\n«Ο συνδυασμός της έκρηξης των κρουσμάτων διεθνώς και το γεγονός ότι ανοίγουμε τα σχολεία και θα έχουμε μεγαλύτερη κινητικότητα και θα έχουμε όπως φαίνεται αυξημένο επιδημιολογικό φορτίο σε κάποιες περιοχές, για παράδειγμα στην Αττική και στην Πέλλα μας κάνει να είμαστε σε εγρήγορση» τόνισε ο κυβερνητικός εκπρόσωπος Στέλιος Πέτσας ξεκινώντας την ενημέρωση των πολιτικών συντακτών.\nΌπως αποκάλυψε, ο πρωθυπουργός έχει ζητήσει από την επιτροπή των ειδικών να συντάξουν μια λίστα μέτρων τα οποία θα κλιμακώνονται σε τοπικό ή σε γενικό επίπεδο αν χρειαστεί.\n«Θα έχουμε τον κατάλογο σήμερα ή αύριο και τα μέτρα θα ανακοινωθούν αύριο», είπε.\nΕλληνοτουρκική συνάντηση αύριο στο ΝΑΤΟ στις Βρυξέλλες


Πολλοί άνθρωποι παθαίνουν μία ή δύο φορές κρίση πανικού στη διάρκεια της ζωής τους και το πρόβλημα τελειώνει, ενδεχομένως όταν μια στρεσογόνος κατάσταση τελειώνει. Αν όμως ένα άτομο βιώνει επαναλαμβανόμενες, απροσδόκητες κρίσεις πανικού και ξοδεύει μεγάλες περιόδους έχοντας συνεχή φόβο για τη βίωση της επόμενης κρίσης, τότε μπορεί να πάσχει από μία κατάσταση που ονομάζεται διαταραχή πανικού.\nΑν και οι κρίσεις πανικού δεν είναι από μόνες τους απειλητικές, ωστόσο μπορεί να είναι τρομακτικές και σημαντικά να επηρεάσουν την ποιότητα ζωής ενός ατόμου. Έχετε στο νου σας ότι κατά τη διάρκεια μιας κρίσης πανικού, οι νευροφυσιολογικές μεταβολές που συμβαίνουν στον οργανισμό μοιάζουν μ'αυτές που συμβαίνουν σε καταστάσεις έντονης σωματικής δραστηριότητας.\nΚύρια συμπτώματα των κρίσεων πανικού\nΟι κρίσεις πανικού τυπικά ξεκινούν αιφνίδια, χωρίς προειδοποίηση. Μπορεί να συμβούν σε οποιοδήποτε χρόνο, όταν οδηγείτε ένα αυτοκίνητο, όταν βρίσκεστε σε ένα εμπορικό κέντρο, όταν πέφτετε για ύπνο ή και κατά τη διάρκεια μιας επαγγελματικής συνάντησης εργασίας. Μπορεί να βιώνετε περιστασιακές κρίσεις πανικού ή αυτές μπορεί να συμβαίνουν πιο συχνά. Οι κρίσεις πανικού έχουν πολλές παραλλαγές αλλά τα συμπτώματα συνήθως κορυφώνονται μέσα σε λίγα λεπτά και μετά το άτομο συνήθως νιώθει εξουθενωμένο.\nΤα τυπικά συμπτώματα είναι τα ακόλουθα:\nAίσθημα επικείμενης καταστροφής ή κινδύνου\nΔύσπνοια και αίσθημα πνιγμού\nΝαυτία, ζαλάδα, αίσθημα λιποθυμίας\nΑίσθημα μουδιάσματος ή μυρμήγκιασμα\nΈνα από τα χειρότερα πράγματα σχετικά με τις κρίσεις πανικού είναι ο έντονος φόβος ότι θα προκληθεί ξανά.\nΤο άτομο μπορεί να φοβάται τόσο πολύ μια επικείμενη κρίση που μπορεί να φτάσει στο σημείο να αποφεύγει διάφορες καταστάσεις από το φόβο να μην επαναληφθεί\nΑν έχετε συμπτώματα κρίσεων πανικού, καλό είναι να ζητήσετε το συντομότερο ιατρική βοήθεια. Οι κρίσεις πανικού ενώ είναι άβολες καταστάσεις, ωστόσο δεν είναι επικίνδυνες. Όμως, είναι δύσκολο να διαχειριστείτε από μόνοι σας τέτοιες καταστάσεις που μπορεί να χειροτερέψουν χωρίς θεραπεία. Επίσης, τα συμπτώματα κρίσεων πανικού μπορεί να ομοιάζουν με τα συμπτώματα άλλων σοβαρότερων προβλημάτων υγείας, γι' αυτό το λόγο είναι απαραίτητη η επίσκεψη σε έναν κλινικό για να γίνει διαφοροδιάγνωση αν δεν είναι σίγουρο τι προκαλεί τα συμπτώματα.\nΑίτια κρίσεων πανικού\nΔεν είναι ακριβώς σαφές τι προκαλεί τις κρίσεις πανικού ή τη διαταραχή πανικού. Οι παρακάτω παράγοντες ενδέχεται να παίζουν κάποιο ρόλο:\nΙδιοσυγκρασία που είναι περισσότερο ευαίσθητη στο στρες και ευάλωτη στη βίωση αρνητικών συναισθημάτων\nΑλλαγές στον τρόπο λειτουργίας διαφόρων μερών του εγκεφάλου\nΟι κρίσεις πανικού επίσης σχετίζονται με σημαντικές μεταβάσεις που συμβαίνουν στη ζωή, όπως φοίτηση στο πανεπιστήμιο, γάμος, απόκτηση παιδιού, αλλαγή κατοικίας, αλλαγή εργασίας κλπ. Αυτές οι καταστάσεις μπορεί να παράξουν στρες και να οδηγήσουν στην ανάπτυξη διαταραχής πανικού.\nΟι κρίσεις πανικού μπορεί να ξεκινήσουν αιφνίδια και χωρίς προειδοποίηση στην αρχή, αλλά με το χρόνο, συνήθως πυροδοτούνται από διάφορες καταστάσεις. Ορισμένοι ερευνητές τονίζουν ότι η αντίδραση στο στρες, της πάλης ή φυγής, εμπλέκεται στις κρίσεις πανικού. Για π.χ, αν μια αρκούδα σας κυνηγήσει, το σώμα σας θα αντιδράσει ενστικτωδώς. Θα αυξηθεί ο καρδιακός και αναπνευστικός ρυθμός καθώς το σώμα σας θα προετοιμάζεται για την αντιμετώπιση μιας απειλητικής για τη ζωή κατάστασης. Πολλές παρόμοιες αντιδράσεις συμβαίνουν στις κρίσεις πανικού. Αλλά είναι άγνωστο για ποιο λόγο συμβαίνει μια κρίση πανικού ενώ δεν είναι παρών κάποιος προφανής κίνδυνος.\nΑν και οι αιτίες για τη διαταραχή πανικού δεν είναι ξεκάθαρες, οι πληροφορίες για τη διαταραχή δείχνουν ότι κάποιες ομάδες είναι πιο πιθανό να αναπτύξουν τη διαταραχή. Συγκεκριμένα, οι γυναίκες είναι δύο φορές πιο πιθανό από τους άνδρες να εμφανίσουν διαταραχή πανικού σύμφωνα με το Εθνικό Ινστιτούτο Ψυχικής Υγείας. Τα συμπτώματα της διαταραχής πανικού συχνά ξεκινούν στα τέλη της εφηβείας ή στην αρχή της ενηλικίωσης. Παρακάτω παρατίθενται οι κύριοι παράγοντες που αυξάνουν την πιθανότητα ανάπτυξης κρίσεων πανικού ή διαταραχής πανικού:\nOικογενειακό ιστορικό κρίσεων πανικού ή διαταραχής πανικού\nΙσχυρό οικογενειακό στρες, όπως θάνατος ή σοβαρή ασθένεια αγαπημένου προσώπου\nΈνα τραυματικό γεγονός, όπως σεξουαλική επίθεση ή σοβαρό ατύχημα\nΣημαντικές αλλαγές στη ζωή, όπως διαζύγιο ή απόκτηση παιδιού\nΚάπνισμα ή αυξημένη πρόσληψη καφεϊνης\nΙστορικό παιδικής κακοποίησης\nΠώς διαγιγνώσκεται η διαταραχή πανικού;\nΑν βιώνετε την εμπειρία συμπτωμάτων κρίσεων πανικού, πρέπει επειγόντως να αναζητήσετε ιατρική βοήθεια. Οι περισσότεροι άνθρωποι που βιώνουν μια κρίση πανικού για πρώτη φορά πιστεύουν ότι παθαίνουν καρδιακή προσβολή.\nΣτο τμήμα επειγόντων περιστατικών θα σας χορηγηθούν αρκετά τεστ για να διαπιστωθεί πού οφείλονται τα συμπτώματα. Θα γίνουν και αιματολογικές εξετάσεις για να αποκλειστούν άλλες καταστάσεις που μπορεί να προκαλέσουν παρόμοια συμπτώματα ή θα ζητηθεί να γίνει ηλεκτροκαρδιογράφημα για να εξεταστεί η καρδιακή λειτουργία. Αν αποκλειστεί οποιοδήποτε παθολογικό αίτιο, τότε πιθανότατα θα παραπεμφθείτε σε τμήμα πρωτοβάθμιας φροντίδας υγείας για ψυχιατρική εξέταση και για αξιολόγηση των συμπτωμάτων σας μέσω της χορήγησης ψυχομετρικών εργαλείων αξιολόγησης και πραγματοποίησης κλινικής συνέντευξης και λήψης ιστορικού.\nΠρόληψη εκδήλωσης κρίσης πανικού\nΔεν υπάρχει βέβαιος τρόπος πρόληψης των κρίσεων πανικού. Ωστόσο, οι παρακάτω συστάσεις ενδέχεται να βοηθήσουν:\nΛάβετε εγκαίρως θεραπεία για τις κρίσεις πανικού. Μ' αυτόν τον τρόπο θα προλάβετε την επιδείνωση και θα μειώσετε τη συχνότητα εμφάνισής τους.\nΜείνετε προσηλωμένοι στο θεραπευτικό πλάνο ώστε να βοηθηθείτε στη μείωση των υποτροπών και τηςεπιδείνωσης των συμπτωμάτων.\nΑυξήστε τη φυσική σας δραστηριότητα. Η σωματική άσκηση έχει προστατευτική δράση απέναντι στο στρες και την ανησυχία.\nΗ θεραπεία της διαταραχής πανικού προσανατολίζεται: α) στη χορήγηση φαρμακευτικής αγωγής (αναστολείς επαναπρόσληψης σεροτονίνης-νορεπινεφρίνης-SNRIs, αντιεπιληπτικά φάρμακα, βενζοδιαζεπίνες, αντικαταθλιπτικά, β-αναστολείς για τη μείωση του καρδιακού ρυθμού και της αρτηριακής πίεσης) β) στη γνωστικοσυμπεριφορική θεραπεία για την αλλαγή των δυσλειτουργικών πεποιθήσεων και την πρόληψη της υποτροπής ή γ) στο συνδυασμό των δύο μεθόδων θεραπείας.\nΕπιπρόσθετα, υπάρχουν πολλαπλά βήματα που μπορείτε να ακολουθήσετε για τη μείωση των συμπτωμάτων:\nTήρηση μιας υγιεινής ρουτίνας στην καθημερινότητα\nΣυστηματική άσκηση, σε καθημερινή βάση\nΑποφυγή κατανάλωσης ουσιών που έχουν διεγερτική δράση, όπως η καφεΐνη\nΠρακτικές συμβουλές για την πρόληψη των κρίσεων πανικού\nΑποδοχή και Αναγνώριση\nΈνα άτομο πρέπει να γνωρίζει ότι η κρίση πανικού είναι μια σύντομη περίοδος υπερβολικής ανησυχίας η οποία θα τερματιστεί. Κατά τη διάρκεια της βίωσης κρίσης πανικού είναι βοηθητικό το άτομο να θυμάται ότι τελειώνει η κρίση χωρίς να έχει προκληθεί φυσική βλάβη, παρόλο που ως εμπειρία είναι δυσάρεστη.\nΗ βαθιά αναπνοή μπορεί μερικές φορές να βοηθήσει στον έλεγχο της κρίσης πανικού. Ο ταχύς ρυθμός αναπνοής μπορεί να αυξήσει την ένταση και την ανησυχία. Το άτομο πρέπει να αναπνέει σταθερά, να μετρά νοερά μέχρι το 4 ενόσω εισπνέει αργά και ξανά μέχρι το 4 για να εκπνεύσει αργά όλο τον αέρα που έχει εισπνεύσει.\nTα αποστάγματα λεβάντας χρησιμοποιούνται ευρέως για τη δημιουργία αισθήματος ηρεμίας και χαλάρωσης. Κατά τη διάρκεια της βίωσης κρίσης πανικού, αν το άτομο τρίψει στο χέρι του μικρή ποσότητα λεβάντας και την εισπνεύσει, μπορεί να ανακουφιστεί πιο γρήγορα από τα συμπτώματα. Πρέπει να αποφεύγεται η λεβάντα αν λαμβάνετε αγωγή με βενζοδιαζεπίνες καθώς ο συνδυασμός μπορεί να προκαλέσει υπνηλία.\nKάποια οπτικά ερεθίσματα και ήχοι συχνά εντείνουν τις κρίσεις πανικού. Το να κλείνετε τα μάτια σας μπορεί να διευκολύνει την επικέντρωση στην αναπνοή και σε άλλες στρατηγικές διαχείρισης. Επίσης, θα σας βοηθούσε και η μετακίνηση από ένα θορυβώδες μέρος σε ένα πιο ήσυχο μέρος.\nΜάθετε τους Εκλυτικούς Παράγοντες\nΟι κρίσεις πανικού ενός ατόμου συχνά μπορεί να πυροδοτούνται από τα ίδια πράγματα, όπως για π.χ μικροί χώροι, πλήθη ή οικονομικά προβλήματα. Με το να μάθετε να διαχειρίζεστε ή να αποφεύγετε τους εκλυτικούς παράγοντες μπορείτε να μειώσετε τη συχνότητα ή την ένταση των κρίσεων.\nH ήπια άσκηση μπορεί να σταματήσει τις κρίσεις πανικού. Η άσκηση απελευθερώνει ορμόνες που ονομάζονται ενδορφίνες, που χαλαρώνουν το σώμα και βελτιώνουν τη διάθεση. Το περπάτημα βοηθάει στην παραγωγή ενδορφινών και επίσης δίνει την ευκαιρία στο άτομο να μετακινηθεί από ένα στρεσογόνο περιβάλλον. Ο ρυθμός του περπατήματος μπορεί επίσης να βοηθήσει το άτομο στη ρύθμιση της αναπνοής.\nOι κρίσεις πανικού μπορεί να κάνουν το άτομο να νιώθει αποκομμένο από την πραγματικότητα οπότε η ένταση της ανησυχίας μπορεί να καλύψει άλλες αισθήσεις. Ο διαλογισμός μπορεί να βοηθήσει το άτομο να αποσπαστεί από τις πηγές στρες στρέφοντας αλλού το επίκεντρο της προσοχής του.\nΕπικεντρωθείτε σε ένα αντικείμενο\nH συγκέντρωση σε ένα αντικείμενο, που μπορείτε να έχετε μαζί σας όταν συμβαίνει μια κρίση πανικού, μπορεί να βοηθήσει στην άμεση διαχείριση. Μ'αυτόν τον τρόπο περιορίζετε την έκθεσή σας σε άλλα ερεθίσματα και υποβοηθείστε στη μείωση των συμπτωμάτων.\nΑσκηθείτε σε Τεχνικές Μυϊκής Χαλάρωσης\nΈνα άλλο σύμπτωμα μιας κρίσης πανικού είναι η μυική ένταση. Εξασκούμενοι σε τεχνικές μυικής χαλάρωσης μπορείτε να περιορίσετε μια κρίση. Αν το πνεύμα νιώσει ότι το σώμα χαλαρώνει, αλλά συμπτώματα όπως η ταχεία αναπνοή μπορούν επίσης να ελαττωθούν. Η προοδευτική νευρομυική χαλάρωση είναι μια δημοφιλής τεχνική για τη διαχείριση της ανησυχίας και των κρίσεων πανικού.\nΟραματιστείτε ένα Ευχάριστο Μέρος\nΌταν ξεκινάει μια κρίση πανικού, είναι βοηθητικό να κλείσετε τα μάτια σας και να φανταστείτε ότι βρίσκεστε σ'αυτό το μέρος. Σκεφτείτε πόσο ήσυχα είναι εκεί. Η σκέψη ενός ήρεμου και χαλαρωτικού περιβάλλοντος μπορεί να βοηθήσει ένα άτομο να παραμείνει χαλαρωμένο και ήρεμο.\nΜιλήστε στους Άλλους\nΟι κρίσεις πανικού συμβαίνουν συχνά στο ίδιο περιβάλλον, όπως για π.χ στο χώρο εργασίας. Θα ήταν βοηθητικό να ενημερώσετε τους άλλους ώστε να γνωρίζουν τι είδους βοήθεια να προσφέρουν.\nGoodwin RD,Faravelli C,Rosi S,Cosci F,Truglia E,de Graaf R,et al.(2005 ).The epidemiology of panic disorder and agoraphobia in Europe. Eur Neuropsychopharmacol,15:435-43.\nPark SC, Kim YK.(2019). A novel bio-psychosocial-behavioral treatment model of panic disorder. Psychiatry Investigation,16:4-15.\nΜελέτη και ενυδάτωση Οικογένεια\n1 Τι θα γινόταν αν όλα τα fashion icons ήταν χοντρά;\n2 Χτίστε μια καλή εικόνα σώματος βήμα-βήμα\n3 Γιατί τρώω αφού δεν πεινάω;\n4 Υπνάκος: γιατί μας είναι πολύτιμος;\n5 Υπερκόπωση: Συμπτώματα και πώς να την αντιμετωπίσεις


Το Χατζηπατέρειο έχει οικογενειακή προσέγγιση για την υποστήριξη του παιδιού σας. Αυτό σημαίνει ότι μια ομάδα ειδικών θα συνεργαστεί με την οικογένειά σας προκειμένου να παρέχει υπηρεσίες βάσει των εξατομικευμένων αναγκών κάθε παιδιού.\nΕντός του Χατζηπατέρειου λειτουργεί ένας ειδικά διαμορφωμένος Ξενώνας, πέντε ανεξάρτητων δωματίων, με ατομικό λουτρό (en-suite), με κοινόχρηστους πλήρως εξοπλισμένους χώρους, ως καθιστικό, τραπεζαρία και κουζίνα. Ο Ξενώνας έχει ανακαινιστεί πρόσφατα από το IKEA και μπορεί να φιλοξενήσει έως 12 άτομα, σε τρίκλινα και δίκλινα δωμάτια. Δείτε την αναλυτική παρουσίαση.\nΠαρέχουμε τον Ξενώνα σε οικογένειες που επισκέπτονται το ΚΑΣΠ από την Περιφέρεια (εκτός Αττικής) για το πρόγραμμα Περιοδικής Παρακολούθησης και την αξιολόγηση για ειδικά βοηθήματα μέσω της Τράπεζας Βοηθημάτων Αποκατάστασης.\nΤο 2010 η οικογένεια Λεμός χάρισε στο Ίδρυμα Κοινωνικής Εργασίας ένα διαμάντι. Η Αίθουσα με τον διακριτικό τίτλο «Λέων Λεμός» είναι δυναμικότητας διακοσίων πενήντα (250) ατόμων, έχει φιλοξενήσει Σεμινάρια, Συνέδρια, Γάμους, Βαπτίσεις, Εκθέσεις και όλες τις γιορτές για τους μαθητές και τους φίλους του ΚΑΣΠ και του Ειδικού Δημοτικού Σχολείου Μεταμόρφωσης, που φιλοξενούμε στις εγκαταστάσεις μας. Αν θέλετε, μπορείτε να κάνετε την κράτησή σας.\nΑπό το 2010 φιλοξενούμε στις εγκαταστάσεις μας τη Σχολική Μονάδα Ειδικής Αγωγής και Εκπαίδευσης (Σ.Μ.Ε.Α.Ε.) με την ονομασία «Ειδικό Δημοτικό Σχολείο Μεταμόρφωσης», μετά από σχετική αίτηση συνεργασίας του Υπουργείου Παιδείας. Στόχος αυτής της συνεργασίας είναι να εξασφαλιστεί η ομαλή ένταξη των μαθητών μας στο σχολικό περιβάλλον, μετά την ολοκλήρωση του προγράμματος πρώιμης παρέμβασης που ολοκληρώνεται στο Χατζηπατέρειο. Μάθετε περισσότερα.


All is Politics: Θεοχαρόπουλος: Απαραίτητη η αντικατάσταση της τρόικας από τα θεσμικά όργανα της Ευρωπαϊκής Ένωσης\nΘεοχαρόπουλος: Απαραίτητη η αντικατάσταση της τρόικας από τα θεσμικά όργανα της Ευρωπαϊκής Ένωσης\nΕίναι απαραίτητη η αντικατάσταση της τρόικας από τα θεσμικά όργανα της Ευρωπαϊκής Ένωσης τόνισε ο γραμματέας της Κ.Ε. της ΔΗΜΑΡ, Θανάσης Θεοχαρόπουλος, στην εκπομπή «Κοινωνία ώρα Mega” και στους Δημήτρη Καμπουράκη και Γιώργο Οικονομέα..\nΑΜΕΣΑ Η ΔΙΑΠΡΑΓΜΑΤΕΥΣΗ ΓΙΑ ΤΟ ΧΡΕΟΣ\nΤο θέμα της διαπραγμάτευσης του χρέους πρέπει να τεθεί άμεσα. Θα βρεθούμε μπροστά σε δύσκολες καταστάσεις αν δεν τεθεί τώρα το θέμα της διαπραγμάτευσης του χρέους με χρονική μετακίνηση ομολόγων, με μείωση επιτοκίων και με μια διαδικασία απομείωσης του χρέους, όχι με μονομερείς ενέργειες. Το γραφείο προϋπολογισμού του κράτους έχει δείξει τους τρόπους με τους οποίους θα μπορέσει να γίνει βιώσιμο , ώστε να μην έρθει η στιγμή που θα ζητηθούν νέα μέτρα άμεσα ή έμμεσα, όπως και να τα πουν, δεν αντέχει η κοινωνία.\nΑΠΑΡΑΙΤΗΤΗ Η ΑΝΤΙΚΑΤΑΣΤΑΣΗ ΤΗΣ ΤΡΟΙΚΑΣ ΑΠΟ ΤΑ ΘΕΣΜΙΚΑ ΟΡΓΑΝΑ ΤΗΣ Ε.Ε.\nΕίναι απαραίτητη η αντικατάσταση της τρόικας από τα θεσμικά όργανα της Ευρωπαϊκής Ένωσης. Το πρόγραμμα προσαρμογής πρέπει να παρακολουθείται από τα θεσμικά όργανά της, με ένα νέο τύπο σχέσης που θα επιτρέπει στην ελληνική κυβέρνηση να σχεδιάζει και να εφαρμόζει, με πολιτική αυτονομία, μέτρα και ρυθμίσεις για την επίτευξη των στόχων που θα έχουν συμφωνηθεί.\nΕΜΒΑΘΥΝΣΗ ΤΗΣ ΕΥΡΩΠΑΪΚΗΣ ΟΛΟΚΛΗΡΩΣΗΣ\nΗ Δημοκρατική Αριστερά είναι σταθερή στην ευρωπαϊκή πορεία της χώρας και στην εμβάθυνση της ευρωπαϊκής ολοκλήρωσης. Δεν μπορεί να εξαγγέλλονται από πολιτικές δυνάμεις μονομερείς ενέργειες προς τους εταίρους οι οποίες διακινδυνεύουν την ευρωπαϊκή πορεία της χώρας. Εφ’ όσον θέλουμε να είμαστε στην Ευρωπαϊκή Ένωση και στο ευρώ, η Δημοκρατική Αριστερά είναι σταθερή σε αυτή την πορεία, θέλουμε να αξιοποιήσουμε και τους κοινοτικούς πόρους της Ε.Ε..\nΣΤΡΕΒΛΩΣΕΙΣ ΣΤΗ ΦΟΡΟΛΟΓΗΣΗ\nΘα θέσω ένα χαρακτηριστικό παράδειγμα. Όταν βρισκόμασταν στην κυβέρνηση η προγραμματική συμφωνία εμπεριείχε τη μείωση του ΦΠΑ στα γεωργικά εφόδια. Αυτή τη στιγμή εξακολουθούμε να έχουμε τον υψηλότερο ΦΠΑ στα γεωργικά εφόδια στην ευρωζώνη με αποτέλεσμα υψηλό κόστος παραγωγής. Στη νέα προγραμματική συμφωνία ΝΔ και ΠΑΣΟΚ αναφέρεται ότι η μείωση αυτή θα γίνει μόλις το επιτρέψουν οι δημοσιονομικές συνθήκες δηλαδή παραπέμπεται αόριστα στο μέλλον. Πως μπορούμε να μιλάμε για μείωση του κόστους παραγωγής και ενίσχυση της ανταγωνιστικότητας κρατώντας τους υψηλότερους συντελεστές στην Ευρώπη;\nΣΥΓΚΡΟΤΗΣΗ ΠΡΟΟΔΕΥΤΙΚΟΥ ΠΟΛΟΥ\nΣύμφωνα με τις αποφάσεις του συνεδρίου μας, θα προχωρήσουμε στις αναγκαίες ενέργειες, έτσι ώστε να δημιουργηθεί ένας ισχυρός και αξιόπιστος προοδευτικός και μεταρρυθμιστικός πόλος. Η Δημοκρατική Αριστερά θα επιδιώξει συμπαρατάξεις σε όλα τα επίπεδα και δεν ρευστοποιείται σε αυτή τη διαδικασία. Η απόφαση του συνεδρίου μας είναι η Δημοκρατική Αριστερά να κατέβει στις εκλογές με τις συμμαχίες που θα δημιουργήσει στο πλαίσιο της προοδευτικής συμπαράταξης και όχι σε κοινή κάθοδο με το ΠΑΣΟΚ.\nΣΥΝΘΕΣΕΙΣ ΣΤΗ ΔΗΜΟΚΡΑΤΙΚΗ ΑΡΙΣΤΕΡΑ\nΣτη συνεδρίαση της Εκτελεστικής Επιτροπής, η οποία πήγε πάρα πολύ καλά, παρουσιάστηκε ο προγραμματισμός της δράσης για την επόμενη περίοδο, όπου έγινε ομόφωνα αποδεκτός από τα μέλη της εκτελεστικής επιτροπής. Αφορά μεταξύ των άλλων στις αυτοδιοικητικές εκλογές και στις ευρωεκλογές με συγκεκριμένα χρονοδιαγράμματα. Επιπλέον προχωρήσαμε στην κατανομή των τομέων σε όλα τα μέλη της Εκτελεστικής Επιτροπής χωρίς καμία διάκριση, όπου κι εδώ υπήρχε απόλυτη συμφωνία.